Лезги халкьдин къугъунар кӀватӀ хъувуна, ктаб туькӀуьрайди ва адаз сифте гаф кхьейди Дагъустандин педагогикадин илимдинни ахтармишунрин институтдин халкьдин педагогикадин сектордин зеведиш педагогикадин илимрин кандидат, профессор ШАИДАБЕГ АЙДАБЕГОВИЧ МИРЗОЕВ я.

ISBN 5-7437-0541-0

СИФТЕ ГАФ

Лезги халкьдин медениятда яшайишдин важиблу алатрикай сад къугъунар я. Инсанрин, иллаки аялрик, уьмуьр къугъунар галачиз фикирдиз гъун намумкин я. Къугъунар, къугъунрин гьар жуьредин такьатар, инсандин руьгьдин, ахлакьдин, къанажагъдин, бедендин зирингвилин, бажарагъвилин дережа галай-галайвал таъминарзавай чи бубайрин тарихдин кьадарар я. Къугъунри инсандин, лап гъвечӀи чӀавалай эгечӀна хайи чилин, ватандин шикилар, сесер, рангар. хиялар, гьисеер ачухарзава. Къугъунри инсандик инсанпересвилин, ватанпересвилин, миллетпересвилин къилихар, кьатӀунар, амалар кутазва, адаз жемятдин арада хайи халкьдинни инсаниятдин марифатдиз кутугай къайдада яшамиш жедай рекьер чирзава.

Дуьньядин гьар са халкьдихъ хьиз лезгийрихъни чпин къугъунар, къугъунрин алатар, гьисабунар ава. Кьилди къачуртӀа, лезгийрин медениятдай аялрив къугъунар, аялрин чпин къугъунар, рушарин къу­гъунар, гадайрин къугъунар, жегьилрин къугъунар, агьил итимрин къугъунар, къарийрин, къужайрин къугъунар аквада. Лезгийрихъ кӀвалин, хуьруьн, чуьлдин, гатун, хъуьтӀуьн, зулун, гатфарин къугътунар, гьар жуьре пешекаррин къугъунар ава. Вири санлай им халкьдин тербиядин мектебда авай еке девлет я, чи бубайри яшайишда менфят къачуна, алай ва гележегдин девирдин аялриз, жегьилриз, вири несилриз веси авунвай девлет я.

И ктабда лезги халкьдин тарихда аялар машгъул хьайи ва гилани машгъул жезвай са кьадар адалатлу къугъунар, къугъунин алатар, гьисабунар гьатнава. Абур Куьре, ЯркӀи, Ахцегъ, Къуба лезгийрин аялриз хайи медениятдин тарсар чирзавай гафаринни гъерекатдин жавагьирар я. Квез и ктабдай майдандал къугъвадай («Туп-лаш», «Гьанда-Гьанда», «Лам-ШаркӀунтӀ», «Къванер акӀуриз»), кӀвале къугъвадай («Бармакдик цил кутаз», «Имуча-муча», «Байнуз-Байнуз»), хуьруьн уьруьшда кьиле тухудай («Къабах», «Малла гьарай») къугъунар жагъида. Дидейриз и ктабдай аялар диндирмишдай («Квар-квар», «Къуьр-къуьр»), балайриз чеб машгъулардай («Уй-уюн», «Ягъи», «Диде-буба»), гадайризни рушариз яшайиш аннамишдай («Къвани-къван», КӀери-кӀерец», «Къайд-къайда») ва гзаф кьадар маса къугъунар аквада. Ктабда лезги къугъунрин гьисабунар, къу­гъунин алатар расдай махсус къайдаярни галай-галайвал ганва. Абуру тамамвилелди къугъунрин вири шартIар таъминардай мумкинвал гуда.

Вири санлай къачурла, ктабда лезги халкьдин тежрибадиз хас тир 37 жуьредин къугъун, 16 жуьредин къугъунин алат ва 11 жуьредин гьисабун ганва. Им халкьдин медениятда авай къугъунрин девлетдин вадай са пайни туш. Амма чна умудзава хьи, и сифте ктабди чи халкьдин руьгьдик юзун кутада, ватанэгьлияр халкьдин къугъунарни гуьнгуьна хутунал желбда.

Ктабдин дережа хкажун мурад яз гузвай меслятрай виликамаз чухсагъул.

*Шайдабег Мирзоев.*

ГЬИСАБУНАР

**И РУГУД, А РУГУД**

И ругуд, а ругуд,

ЯхцӀурни цӀиругуд,

ЦӀерид, цӀемуьжуьд,

ЦӀекӀуьд, къад.

**МИШРЕ КИНАЛ**

Инал, минал,

Мишре кинал,

Инал цӀикьвед тахьайтӀа.

Зид таб,

Вид яб.

ЭНКИ-БЕНКИ

Энки, бенки,

Эр веренки.

Энки, бенки,

бах.

ШЕМБИДАЛ

Инай винелд Шембидал,

Шембидаллай яд рагъул.

Гадни гатфар,

Къуьлуьн ашар,

Вилик квайди

Таквад афар.

**И ЧАН, А ЧАН**

И чан, а чан,

Чалбазаран,

НуькӀ нуькӀуьшан,

КӀушу-мушан,

ЦӀап, мап,

Яран чан.

ЧАНТАДАВАЙ МАШМАШАР

Яд авачир кьулан вацӀ.

Кьулан вацIал чинар тар.

Чинар тарцел 12 емиш.

Гьиниз фена чепелукь?

Гьуьлел фена чепелукь.

ТӀунаравай чичӀекар,

ТӀекверавай муьнуьгъар.

Муьнуьгъдин кам кьулухъди,

Хпен суьруь виликди!

Зардин чумахъ гъилихъди.

Памбагдин лит къуьнуьхъди.

Зунни вун юлдашар,

Чантадавай машмашар!

ЧУЬНУЬХ-ГУМБАТХ

А кал-кадир кинназар,

Кинал мадин минназар.

Ал бажихан, цуцӀил хан,

Сагдир, магдир, чинер, чапатӀ,

Чуьнуьх-гумбатӀ, къадакь, ракь.

ПИЧЕС Я

Гуьлманагуьз,

Гуьзел хатун,

Саражатун,

Балабатун,

ПӀатӀиматун,

Беневшадин

Пичес я.

АКАЛ КИДИ

Акал киди,

Кидал мади,

Мад аскӀади,

Сад кӀазади,

РикӀни дуркӀун

ЭкечӀ ХкечӀ

Хкудур гумбатӀ.

«РАГЪ» ва «ВАРЗ»

Аялар дестейриз меслятдалди ва гьахълувилелди апай авун патал «Рагъ», «варз» гьисабун ишлемишда: Къугъуник кьил квачир са аялди къугьваз кӀанзавай аялриз тӀварар гуда: садаз «рагъ», садаз «варз», гьа икӀ вири аялриз. Гила ада чпиз дестедин кьилер жез кӀанзавай кьве аялдивай хабар кьада: «Ваз «варз» кӀандани, «рагъ»?» «Варз» лагьай аялдин патаз вири «варз» тӀвар алайбур, «рагъ» лагьай аялдин патаз вири «рагъ» тӀвар алайбур къведа.

СИФТЕ НУБАТ

Сифте нубат нинди ятӀа чирун патал, къугъунин кьил гвайбурукай сада вичив гвай лаш муькуь аялдин гъилиз вегьеда. Гила и кьве аялди, сада муькуьдан гуьгъуьналлаз, лап вини кьилел кьван лаш чпин гъутаривди алцумда. Лашунин вини кьилел сифте нин гъуд акьалтайтӀа, сифте нубат гьаданди жеда.

АЯЛРИН КЪУГЪУНАР

КЪУЪР-КЪУЬР

ЧӀехида гъвечӀи аялдин гъил кьада ва адан капан юкь винел авуна акъвазарда. Ахпа къалурдай тIуб аялдин капун юкьвал элкъуьриз-элкъуьриз, икӀ лугьуда: «Элкъвена, элкъвена, атана инал са къуьр ацукьда (чӀехида вичин тӀуб мукьуфдивди гъвечӀидан капун юкьвал эцигда). Идаз акуна (чӀехи тӀуб акьалда). Ида яна (къвалав гвай тӀуб акьалда), ида алажна (кьулан тӀуб акьалда), ида ргуна (къа­лурдай тӀуб акьалда), ида тӀуьна (кӀанчӀал тӀуб ахкьалда). Гьа икӀ къуьр куьтягь хьана — лагьана, къугъун цӀийи кьилелай башламиш хъийида.

КВАР-КВАР

Ацукьай чкадал дидеди гъвечӀи аял далудал кьада, ва, вичи-вич вилик-кьулухъ юзуриз, икӀ лугьуда:

- Квар, квар кварцихъди,

Кал хтана варцихъди.

Кацин кьил кьван чӀемни хьуй,

Кьулан вацӀ кьван некни хьуй.

- Квар, квар квардихъди,

Кварцел алай чӀемни фу ваз!

Цуру нек псидиз.

Къапар-тӀурар чуьхвей яд кцудиз,

Квар, квар - квар, квар.

ПСИ-ПСИ

А пси, пси псана,

Псид кӀвачер ксана.

Калуз фена векь яй, пси,

Кьашкьа пелез гьекь яй, пси,

Ягълаздавай нек хъвай, пси,

Тахтунавай къах тӀуьр, пси,

Кандудавай кьиф яхъ, пси,

Ахпа жеда вун гьахъ, пси.

ХЕЛЕФАН МУЬКЪВЕЛ СА ЛУЖ НУЬКӀВЕР

Хьана кьван, хьанач кьван

Хелефан муькъвел са луж нуькӀвер,

Ибуруз гъана са кукӀва афарар.

ТӀуьна-тӀуьна, са кӀус амукьна.

Ма, муьгъ, лагъана, не и кӀус.

Муьгъ тиртӀа, зи кIаникай яд фичир.

Ма, яд...

Яд тиртӀа, зун муркӀади кьачир.

Ма, мypк...

Мурк тиртӀа, зун рагъ атайла цӀрачир.

Ма, рагъ...

Рагъ тиртӀа, зун цифери кьачир.

Ма, циф...

Циф тиртӀа, зун тарар-тамара жечир.

Ма, тарар-тамар...

Тарар-тамар тиртӀа, зун якӀву атӀучир.

Ма, якIв...

ЯкӀв тиртӀа, зун къванце акьачир.

Ма, къван...

Къван тиртӀа, зун цлак кутвачир.

Ма, цал...

Цал тиртӀа, зун угъриди атӀучир.

Ма, угъри...

Угъри тиртӀа, зун кицӀи кьачир.

Ма, кицӀ...

КицӀи амп авуна тӀуьна.

Амп тараз гана,

Тара пешер гана.

Пешер кьуназ гана,

Кьуна макьар гана.

Макьар цӀийи сусаз гана,

ЦӀийи суса рушни гада хана.

Руш булахдилай, квар хана, шез шез хтана.

Гада никӀяй, туьрез хана, хъуьрез-хъуьрез.

УЙ-УЮН

Аялар кьве-кьвед хьана, далу-далуда туна, садан чин цавуз, муькуьдан - чилиз яна (везин кваз), суалар - жавабар гуз кьиле фида.

- Цава вуч ава?

- Варз ава.

- Вацран къене вуч ава?

- Багъ ава.

- Багъдин къене вуч ава?

- Гьавиз.

- Адан къвалав вуж гва?

- Ими гва.

- Имиди вучзава?

- Имид вилик суьруь ква.

- Суьруьдин патав вуч гва?

- Рехъ гва.

- Рехъди физвайди вуж я?

- Ими я.

- Ам гьиниз физвайди я?

- Хуьруьз хквезвайди я.

- Ам хтайла, на вучда?

- Манияр лугьуда.

- Лагь кван!

- ЦIийиз цвайи яру перем,

- Яру перем, еке къултух.

Мугьман ава чаз къе, диде.

Ими ваз хьуй, заз муштулух.

МЕСЛЯТАР:

 «Уй-уюи» къугъун, майдандал, чӀурал, кӀвале, гьар гьинал хьайитӀани кьиле тухуз жеда. Къугъун патал цава авай гъетер, къушар къачуда. Къугъуни аялриз тӀебиатдикай чирвал гузва, абурук зегьмет кӀанивилин, гуьзелвал кьатӀунин гьиссер кутазва.

ЯГЪИ

 Им рушарин къугъун я. 5—7 йис яш хьанвай са шумуд руша гъилер кьада, абурукай сада манидин кьил кутада, амайбуру са-са цӀар тикрар ийида. Элкъвей цӀарцӀин юкьва са руш ацукьнава. Аялри, са шумуд сефер мани лугьуз, адал чарх яда. Ацукьнавай рушал чинеба лакӀаб эдигнава. А лакӀаб жергеда акъвазнавайбурун кьил гвайдаз чида. Гьар мани лагьайла, жергедикай сад хкечӀна, юкьва ацукьнавай рушан патав фида (ам бубади къачунвай кал яз гьисабда). Аялдиз малдин лакӀаб лугьуда, адани крчаралди яда. Гьар гьим фейитӀани, гьа икI жеда. Эхирдай кьил кутазвайда адан тӀвар кьурла, ам къарагъда, аялриз кӀанивилерда, ва тадиз мани хълагьда. Ахпа кал масадакай жеда. Гьа икI къугъун давамарда.

 Кьил кутазвайда ва жергеда акъвазнавайбуру ядай мани:

Чаз бубади кал къачуна,

Чаз бубади мал къачуна,

Чин эбреш, пел къашкъа,

Рахудайди я и мукьва.

Хесетар ква нагьакьан.

Нек гудайди я кьве

 къажгъан.

Калин патав вуж фирай?

Адан тӀвар бес ни кьурай?

Аялрикай сада - «За», - лагьана жаваб гуда ва тӀварар кьада: - Шуьмекь, Эрбеш, Къашкъа ва мес.

(Кали ам крчаралди яда). Гьа ик1 вири аялар алатда, эхирни кьил кутунвайдан тӀварцӀел ам рази хьана къарагъда ва аялриз ихьтин мани яда:

Бул це заз векьер,

Гун за квез некӀер.

Туьмер ая заз,

ДакӀукӀ зи нек хъваз!

Динж хьурай зи цур.

Векьив ацӀуй кьур!

Заз бул це яд, ем

Не зи къаймах, чӀем.

(Гьа икI къугъун давамарда).

МЕСЛЯТАР:

«Ягъи» къугъун са гъвечӀи майдандал кьиле тухуда. Къугъуни аялрин рикӀ шадарда, аялриз зегьметдин, мал-къарадин, яшайишдин къадир чирда.

Къугъуникай физкультурадин тарсара метлеб хкудиз жеда.

КӀИНТӀ-ЛАШ

(I-жуъре)

Къугъун кьиле тухун патал гьар са иштаракчидиз са юкI яргъивал алай лашни чӀибни зур алай са кӀинтӀ лазим жеда.

 Къугъуна кьве аялдивай, ва я тахьайтӀа, кьве дестедиз чара хьанвай, 4-10 аялдивай иштарак ийиз жеда. Сифтени-сифте аялри къугъун башламишунин нубат тайинарда - дестейрин кьиле авай кьве аялди чпив гвай са лаш гъутаралди алцумиз башламишда. Гъуд лашунин вини кьилел акьалтай аялди, лаш са гъутувди чӀугуна кьа­да, акси дестедин аялрикай сада кӀинтӀиналди вичивай алакьдайвал лаш пуд сеферда ягъда. Эгер лаш гъиляй аватайтӀа, кинтӀинал ягъай аялдин дестеди, лаш гъиляй вегьез тахьайтӀа, лаш гъута кьур аялдин дестеди, къугъун башламишда.

Гила къугъун икI кьиле тухуда. Аялри къугъунин кьадар меслят ийида1. Акси дестедин кӀинтӀ, къугъун башламишзавай дестедив вугуда. Дестедик квай сифте нубатдин аялди кьил са жизви виниз хкатдайвал лаш гъута кьада. Аялди лашунин гъутукай хкатнавай кьилел кӀиктӀ эцигда ва ам, цавуз гадарна, лашунин агъакьилелди, вичивай алакьдайвал яна, яргъаз акъудда. Ахпа кӀинтӀ ягъай аялди вичив гвай лашуналди кӀинтӀ аватай чкадал кьван мензил алцумда. Гила аялди лаш, кьве къванцел кьве кьил эцигна (кьве къван алай бередиз пен лугьуда), тада. Акси дестедин аялар кӀинтӀ аватай чкадилай кӀинтӀиналди лаш ягъиз чалишмиш жеда. Эгер аялривай, кӀинтӀиналди пендал эцигнавай лаш яна, къванерилай вегьез алакьайтӀа, кӀинтӀ агалдарна дестедиз къачур мензил, гьисабунин кьадар тахьайдай кьада, ва кӀинтӀ язавай кьилиз акси дестедин аялар хуькведа ва кӀинтӀ гьабуру агалдариз, мензилдин кьадар къазанмишиз башламишда. Эгер кӀинтӀиналди пендал алай лаш яна къванерилай вегьиз тахьайтӀа, къугъун сифте дестедин аялри давамар хъийида.

Бязи вахтара аялар лашуналди яна цавай физвай кӀинтӀ чилел аватдалди кьаз чалишмиш жеда. Эгер гьа икӀ кӀинтӀ кьазвай дестедин аялривай чпин

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1 - Къугъунин кьадар адет яз 1000, 2000... лашунин мензил тайинарда.

зиреквал къалуриз алакьайтӀа, акси дестедиз хьайи гьисабдин кьадар вири кана, яни тахьай мисалдай я лагьай чӀал я ва акси десте цӀийи кьилелай гьисабдин кьадар къазанмишиз, чпин зиреквални къалуриз эгечӀун лазим къведа.

Гьа икI мад... Къугъун меслят хьайи гьисабдал кьван тухуда ва гьи дестедивай гьисабдин кьадар лашарин мензилдалди сифте къазанмишиз алакьайдӀа, гьабур гъалиб жеда.

МЕСЛЯТАР:

«КӀинтӀ-лаш» дуьзен чӀурал къугъвада. КӀинтӀинал къугъвадайла, аялри чпин мукъаятвал хуьн, кӀинтӀ агалдарзавай аялдивай къерех хьун лазим я. «КӀинтӀ-лаш» къугъуни аялрин зирингвал, гьисабунрин чирвал къайдадик кутазва, абурук лишанчивилин, вич къугъвазвай патан тӀалабунриз вафалувилин гьиссер кутазва.

«КӀинтӀ-лаш» физкультурадин тарсара, тарсарикай азад вахтара къугъваз жеда.

КIИНТӀ-ЛАШ

(II-жуъре)

«КIинтI-лаш» къугъуна кьве, ва я кьве дестедиз чара хьанвай 4 аялдивай иштарак ийиз жеда.

Къугъунин сифте нубат «КIинтI-лаш» къугъунин сад лагьай жуьреда хьиз тайинарда. Ахпа аялри къугъунин кьадар тайинарда, месэла: 1000, 1500, 2000, 2500, 3000 лашунин мензилдал кьван.

Гила къугъун башламишзавай аялди кӀинтӀ чилел эцигда, ла­шуналди, кIинтIинин кирс алай кьил яна, кӀинтӀ цавуз акъудда ва лаш кӀаникай галукьариз, кIиктI цава къугъурда. Гьар сеферда лаш цава авай кIинтIинихъ галукьайла, къугъвазвай аялди ва гьадан къугъунал гуьзчивал ийизвайбуру гьисабда. Месела, садра галукьай­ла — садар, кьведра галукьайла — вадар, пудра галукьайла — цIувадар, кьудра галукьайла — къадар, вадра галукьайла — къаннивадар, гьа икӀ мад. Эхирни, кӀинтӀ цава кьаз жезмачирла, къугъвазвай аялди кӀинтӀ, лашунив яна, вичивай алакьдайвал яргъаз акъудда ва лашуналди мензил гьисабиз эгечӀда. Месела, лаш цава къугъурдайла, кӀинтӀинихъ кьведра галукьна — яни цӀудар, им гьар са лашунин мензил цӀудай я лагьай чӀал я. Аялди кӀинтӀ акъатай мензил алцумда — 10, 20, 30, 40, 50, 60 ва гьа икӀ мад. Гила къугъун акси дестедин са аялди башламишда. Гьадавай кӀинтӀ чилел аватайла, сифте къугъун башламишай дестедик квай кьвед лагьай аялди. Къугъун меслят хьанвай гьисабдин кьадар къазакмишдалди давамарда. Сифте рази хьайи кьадар очкояр къазанмишай десте гъалиб жеда.

**МЕСЛЯТАР:**

«КӀинтӀ-лаш къугъуна лазим алатар: лаш-са юкӀ, кӀинтӀ - чӀибни зур. КӀинтӀинин кьве кьилки кирс кваз атӀуда, яни лашунин са кьил кӀинтӀинин кьилел гьалчайла, кӀинтӀ винелди гадар жен.

«КӀинтӀ-лаш» къугъуни аялар зирекарда, гьисабунрин чирвилер къайдада твада, кардиз, юлдашриз вафалу гьиссер кутада.

**ХЪУРХЪ-ЛАШ**

Къугъуна 3-далай тӀимил тушиз аялривай иштарак ийиз жеда. Къугъун кьиле тухун патал гьар са аялди вичиз вичин буйдин кьакьанвклиз килигна са лашни туькӀуьрда. Гила къугъуна иштаракзавай аялар са жергеда акъвазда. Къугъунин кьил кутазвай аялди жергедин виликай дуьз цӀар чӀугвада. Амай аялри лашунин кӀвенкI алай кьил са кӀвачин чинал эцигда ва лашунин муькуь кьилел са гъилин тӀуб эцигда. Гила аялри лаш алай кӀвач, гьарда вичелай алакьдайвал, виниз хкажда, ва, жезмай кьван румар кутуна лаш виликди агалдарда. Мукьвал аватай лашунин иесиди вичин лаш аялар акъвазнавай цӀарцӀелай вилик, 15 камунин мензилда, чиле акӀурда. Амай аялри чпик лашар вахчуда ва чеб акъвазнавай цӀарцӀелай нубатдалди чпив гвай лашаралди акӀурнавай лаш ягъиз чалишмиш жеда. Эгер нивай акӀурнавай лашунихъ галукьайтӀа, гьа аял вичин лаш вахчуз кьве кӀвачел, лашунихъ галукь тавурбур са кӀвачел фена цӀарцӀел хкведа. И вахтунда акӀурнавай лашунин иесиди са кӀвачел чпин лашарин гуьгъуьниз физвай аялрал гуьзчивал тухуда ни кьве кӀвачни экисайтӀа, гьадахъ вичин гъил галукьариз алахъда. Эгер гуьзчивалзавай аялдивай и кар алакьайтӀа, гьадан чкадал гьада гъил галукьарай аялди вичин лаш акӀуруниз мажбур жеда. Гила амай аялри акӀурнавай лашунихъ, чпин лашар агалдарна, галукьариз алахъда. Гьа икI къугъун давам жеда.

**МЕСЛЯТАР:**

«Хъурхъ-лаш» къугъун майдандал кьиле тухуда. Къугъвадайла хатасузвал хуьн патал лаш агалдарзавай аялдивай ва лаш акIурнавай кьиляй къерехиз экъечIун лазим я.

«Хъурхъ-лаш» къугъуни аялрин гъилер-кӀвачер гьерекатдик кутада, зирингарда ва мягькемарда, абурук лишанчивилин алакьунар кутада.

«Хурхъ-лаш» физкультурадин тарсара ва школадилай къеце къугъваз жеда.

ТУП-ЛАШ

Майдандин са кьиле дуьз цӀар чӀугвада, яни пен эдигда. Пендилай вилик са 30-40 камунин мензилда элкъвей цӀар чӀугвада. Гила аялар кьве дестедиз пай жеда. Дестейрикай сад гьужумдайди, муькуьдини чпи чеб хуьдайди я лагьана меслят жеда. Гьужумзавай дестедин аялри, нубат-нубатда лашуналди туп ягъиз, яргъаз акъудда ва чеб вири санал элкъвей цӀарцӀин юкьвал кьван катна, хквез чалишмиш жеда. Чпи-чеб хуьзвай дестедин аялри, лагьайтӀа, гьужум­завай дестеди ягъай туп цава амаз кьун ва гьадалди гьужумзавай дестедин аялрикай сад ягъун лазим къведа. Эгер чпи-чеб хуьзвай дестедивай и кар алакьайтӀа, дестейрин везифаяр дегиш жеда - гьужумзавай дестедикай чпи чеб хуьзвай десте, чпи-чеб хуьзвай дестедикай гьужумзавай десте жеда. Гьа икI къугъун давам жеда.

МЕСЛЯТАР:

«Туп-лаш» къугъун дуьзен майдандал кьиле тухуда*.* Къугъун кьиле тухун патал са гъвечӀи туп ва са юкI яргъивал алай лаш лазим къведа. Гьужумзавай дестеди туп агалдардайла, кьве аялди иштаракда: сада туп виниз хкажда, кьвед лагьайда ам лашуналди яда. Къугъвазвайбурун хатасузвал хуьн патал, туп ядайла, амай аялар къерех хьун лазим къведа.

«Туп-лаш» къугъуни аялрин зиреквал, дуствилин, садвилин гьиссер куькда твазва.

КӀЕРИ-КӀЕРЕЦ

(1-жуьре)

Къугъуна кьведалай ругудал кьван аялривай иштирак ийиз жеда. Майдандин са кьиле кӀерец гьакьдай гъвечӀи фур эгъуьнда. Ахпа фурувай са 5-6 камунин мензилда са цӀар чӀугвада. И цӀар кӀерецар фурал гадардай пен я. Гила аялри са-сада, цӀарцIел акъвазна, чпив гвай кӀерецрикай сад, гъилин пуд тупӀув кьуна, кӀаникай винелди фурал агалдарда. Сад лагьай нубат, нин кӀерец фуруз мукьва акъвазайтӀа, гьаданди я. Эгер нин кӀерец, агалдарайла, фуруз авахьайтӀа, ам фуруз лап мукьва хьайи кӀереддин иеситир аялдилайни вилик ква лагьай чӀал я.

Гила вилик квайда амай кӀерецар вичин кӀерецдалди са-сад пуд сеферда яна, фуруз авадариз ва пуд сеферда яна, фурай ахкъуд хъийиз чалишмишвал ийида. КӀерецдал кӀерец, гъиляй ахъайна, винелай агъуз агалдарна, яда. Эгер сад лагьайдавай и кар алакьайтӀа, фуруз авахьна ахкъат хъувур кӀерец гьадаз жеда ва ам гьа и тегьер амай кӀерецривни эгечӀда, алакь тавуртӀа, нубат фуруз мукьва хьайи кьвед лагьай кӀерец нинди тиртIа, гьа аялдал къведа. Гьа икI вири агалдарай кӀерецар фуруз авадарна ахкъуд хъийидалди. Идалай гуьгъуьниз аялар мад цӀарцӀел — пендал хъфида, кӀерецар фурал агал­дарда, ва мад цӀийи кьилелай къугъун кьиле фида.

**МЕСЛЯТАР:**

«КӀери-кӀерец» дуьзен майдандал къугъвада. Аялри чпиз са 5-10 кӀерец жагъурда. КӀерецар фуруз вегьез, ахкъуд хъийидай кӀерец са тӀимил агъур кӀерецхьун лазим я.

«КӀери-кӀерец» къугъуки лишанчивилин амалар, аялрин диривал къайдада твазва.

КӀЕРИ-КӀЕРЕЦ

(2-жуъре)

Къугъун гъвечӀи майдандал кьиле тухуда. Майдандин са кьиле кӀерецрикай кӀунтӀ (кӀаникай пуд, гьабурун винелни са кӀерец эцигна) туькӀуьрда. КӀунтӀунилай кьве чӀиб алцумна, элкъвей цӀар чӀугвада. Ахпа 5-6 кам алцумна, дуьз цӀар чӀугвада, яни пен эцигда. Эхирни къугъунин иштаракчийри гьар сада шумуд кӀерец агалдардатIа меслят ийида. Гила аялар пендилай чпив гвай кӀерецралди май­дандал туькӀуьрнавай кӀерецрин кӀунтӀ чукӀуриз алахъда.

Гьелбетда кӀерецрин кӀунтӀ сифте сефердилай са кӀерецдив лишандик кутуна ягъиз гьар нелай хьайитӀани алакьдач. Агалкьун хьун патал хъсан лишанчи хьана кӀанда. Гьавиляй аялри чпиз кӀандай тегьерда (сада кӀаникай винелди, муькуьда винелай агъуз), месела, 3-3 кӀерец кӀунтӀунал гьалчиз чалишмиш жеда. Эгер нивай кӀерецрин кӀунтӀ чкӀана, кӀерец элкъвей цӀарцӀяй къерехдиз акъатайтӀа, гьа кӀерец гьа аялдиз жеда. Идалай гуьгъуьниз аялри кӀунтӀунай чкӀай кӀерецар элкъвей цӀарцӀяй акъудиз алахъда. Гьа икӀ элкъвей цӀарцӀе са кӀерец амай кьван. Гъалиб, ни гзаф кӀерецар дуьз лишандив ягъиз, элкъвей цӀарцӀяй акъудайтӀа, гьам жеда. Ахпа къугъун цӀийи кьилелай башламиш хъижеда.

МЕСЛЯТАР:

«КӀери-кӀерец» са гъвечӀи майдандал къугъвада. Гьар иштиракчидиз са 5-10 кӀерец лазим къведа.

Къугъуни аялрик лишанчивилин алакьунар кутазва.

ЧУЬНУЬХ-ГУМБАТӀ

Чуьнуьх-гумбатӀ кугъуна са кӀеретӀ аялривай иштирак ийиз же­да. Къугъун иштаракзавай аялри чеб гьисабунилай башламишда.

Месела:

Энки, бенки, энверенки,

Энки, бенки, бах.

Эхиримжи «бах» лагьай гаф нел акьалтайтӀа, гьада чин кьада, яни са цлал цӀарцӀел элкъуьрна чӀугунвай пендихъ элкъвена вилер акьалда, чин намуслувилелди гъилерив кӀевда ва яваш-яваш 20 дал кван гьисабда. Амай аялар гьарна сад сана чуьнуьх жеда. Гьисабун куьтягьайдалай гуьгъуьниз чин кьунвай аялди вилер ахъайда ва чуьнуьх хьанвайбурухъ къекъвез эгечӀда. Кис хьанвайбурухъ къекъуьнихъ галаз сад хьиз чин кьунвай аял пендални мукъаят хьун лазим я. Гьар са кис хьанвай аял вичиз акурла, пендал алайда вичиз акур аялдин тӀвар, ам чуьнуьх хьанвай чка лугьуда ва «акуна-акуна» лагьана, чукурна атана, пендал гъил гьалчда. Эгер кис хьанвайбурукай сада кьванни вилер кьунвай аялдилай вилик пендал агакьна гъил гьалчайтӀа, пендал алайда мад цӀийи кьилелай вилер кьада, амай аялар лагьайтӀа мад вири кис хъижеда. Эгер вилер кьунвайдавай аяларни вири жагъуриз, пенни хуьз алакьайтӀа, вилер кьунин нубат сифте акур аялдал къведа ва амайбур кис жеда. Гьа ик1 мад...

МЕСЛЯТАР:

«Чуьнуьх-гумбатI» къугъун чуьнуьх жедай чкаяр авай гьинал хьайктӀани кьиле тухуз жеда. Къугъуни аялрин зиреквал къайдада твазва, абурук намусвилин, гьахълувилин гьиссер кутазва. «Чуьнуьх-гумбатӀ» физкультурадин тарсара, тарсарилай къеце къугъваз жеда.

КАРТУФ (ЦӀАРЦӀЕ АЦУКЬИЗ)

Аялар сифте меслят жеда: къугъвадайла эгер туп нивай гъиляй аватайтIа, я тахьайтӀа къерехдиз акъатайтӀа, гьам къугъуникай къерех жеда.

Гила аялар элкъвена кӀватӀ хьана, сада садал туп гъилерин тупӀаралди ягъиз къугъвада.

Гьар са туп гъиляй аватайди аялар къугъвазвай майдандин юкьва чӀугунвай элкъвей цӀарцӀе ацукьда. Эгер, туп гъиляй аватдайла, аялдивай ам элкъвей цӀарцӀе ацукьнавай аялрикай садахъ кьванни галукьариз алакьайтӀа, ам цӀарцӀе ацукьдач, ада вичин къугъун давамарда. Эгер тупунал чеб ядайла цӀарцӀе авай аялривай (чеб авай элкъвей цӀарцӀяй экъечӀ тавуна) туп кьаз алакьайтӀа, цӀарцӀе авайбур вири къарагъда, ва цӀарцӀе тупунал аялар ягъиз тахьай аял ацукьда.

Гьа икI къугъун давам жеда.

МЕСЛЯТАР:

«Картуф» дуьзен майдаддал къугъвада. Къугъун кьиле тухун патал хъуьтуьл туп лазим къведа.

«Картуф» къугъуни аялрик волейбол, баскетбол къугъунин алакьунар кутада, абурун беден зирингарда, кӀвенкӀвечивилин, жуван тереф хуьнин гьиссер кутада.

«Картуф» физкультурадин тарсара, тарсарикай азад сятера къугъвада.

БАРМАКДИК ЦИЛ КУТАЗ

Гадаяр суфрадихъ ацукьдай тегьерда чин чиниз яна ацукьда. Гьарда вичин вилик, чин винел авуна, кьилел алай бармак, шапка, бапӀах эцигда. Гадайрикай сад чӀехиди хкудда. ЧӀехида виридаз аквадайвал гъиле цил къачуда ва цил авай гъил яваш-яваш вири бармакрин кӀаникай тухуда. Бармакрикай садан кӀаник цил кутада. Ахпа чӀехида гадайрикай садавай хабар кьада: «Ваз чиз цил гьи бармакдин кIаник ква?» Аялди жаваб гуда. Эгер жаваб дуьзди хьайитӀа, къугъуник аялди иштарак хъийида, дуьзди тахьайтӀа, къугъун акъвазарда ва жаваб гайи аялдиз чӀехида cа кӀвалах авун: мани лугьун, кьуьл авун, кӀекре, цӀегьре хьиз гьарагъун тапшурмишда. И кар тамамарайдалай гуьгъуькиз къугъун давам хъижеда. Гила, чӀехидан суалдиз жаваб нубатдин аялди гуда. Гьа икӀ мад.

МЕСЛЯТАР:

Къугъун кӀвале, кимел, я тахьайтӀа дуьзен майдандал кьиле тухуда. Къугъун патал са цил (хутун, машмашдин, шефтелдин) ва гьар къугъвазвай аялдин кьилел бармак хьун лазим къведа. Къугъуни аялрин кьатӀун, зигьин, алакьунар дуьзгуьнарда.

ИМУЧА-МУЧА

Сифтени сифте аялрин дестеди чпиз къугъун кьиле тухудай чIехиди хкудда. Аялар, вири элкъвена, чӀехиди юкьва туна, ацукьда. ЧӀехида гьар жуьре ничхиррин, гьайванрин, нуькӀверин, пепе-шепедин, шейэрин лишанар гафаралди, гъилералди ачухда. Месела: Икьван япар авай, икьван тум авай, икьван кӀвачер квай... ва мсб., ва «Им вуч я?» лагъай суал гуда. Аялри са-cада шей вуч ятӀа, чпин фикир лугьуда. Тапан жаваб гайи аялри вирида чӀехидан буйругъ тамамарда: гьарда вичи лагъай ничхирдин амалар, сесер ийида, ничхирдин къилихрикай ахъайда. Дуьз жаваб гайи аялди амайбурун ихтилатар тамамарда. Ахпа къугъун мад чӀехида башламиш хъийида.

МЕСЛЯТАР:

Къугъун кӀвале, чуьлда, чӀурал, майдандал кьиле тухуз жеда. Къугъунин ч1ехиди яз вичиз хъсан чирвал авай аял хкудда.

Къугъуни аялрин акьулдин, кьатӀунунин, чирвилин дережа хкажда, абурун фикир деринарда.

КЪВАНЕР АКӀУРИЗ

И къугъун гадайрин къугъун я. Гадаяр са кьадар аялар авай кьве дестедиз апай жеда. Гьар дестедин аялри чпиз кьилихъди чиле акӀуриз жедай, къизил керпичдин кьадар авай, са къван жагъурда. Гила дестеяр са 15-20 камунин мензилда чеб-чпиз къаншарда акъвазда. Дестейрин чӀехибуру чип вегьена, сифте нубат тайинарда. Чпел кьвед лагьай нубат атай дестедин аялри къванер чиле акӀурда.

Сад лагьай дестедин аялри чпив гвай кварквацӀ къванералди акси дестеди акIурнавай къванер яна ярхариз алахъда. Эгер нин къван ярх хьайитӀа, гьада вичин къван ярхарай аял алай чкадилай ярх хьайи къванцин патав кьван кӀула кьуна тухвана, элкъвена хкида. Гила къванер акIурунин нубат сад лагьай дестедал къведа. Кьвед лагьай дестедин акӀурнавай къванер яна ярхариз алахъда. Эгер нин къван ярх хьайитIа, гьада вичин къван ярхарай аял алай чкадилай ярх хьайи къванцин патав кьван кӀула кьуна тухвана, элкъвена хки­да. Гила къванер акӀурунин нубат сад лагьай дестедал къведа. Кьвед лагьай дестедин аялри гьабурун къванер чпин къванералди яна яр­хариз алахъда. Гьа икI мад.

МЕСЛЯТАР:

Къугъун дуьзен майдандал кьиле тухуда. Къугъуна кьве аялдилай эгечӀна кьве дестедал къведалди аялривай иштарак ийиз жеда. Гьар са аялдив са чиле акӀурдай, садни агалдариз регьят элкъвей кварквацӀ къван жеда. Са дестедин аялри чпин къванер агалдардайла, акси кьиле авай аялар са къерехдиз экъечӀда.

Къугъуни аялрин къуват, зирингвал, лишанчивилин алакьун, викӀегьвал арадал гъизва.

АКЪВАЗ-АКЪВАЗ

Къугъвазвай аялрикай сада гьисабда. Гьисабунин эхир вичел акьалтай аялди къугъун башламишда. Ада туп гъиле кьуна, амай аялриз гьазур хьун меслятда. Гила туп гвай аялди туп цавуз агалдарда ва, ам низ хас ятӀа, гьадан тӀвар кьада. Месела: «Туп Мураданди я». Вири аялар гьарма санихъ катда, тек са Мурад туп кьаз алахъда. Туп кьурла, Мурада гьарайда: «Акъваз-акъваз». Катзавай аялар вири чеб алай чкайрал «къах хьана» акъваз жеда. Мурада тупуналди акъвазнавай аялрикай сад яда. Мурадавай туп галукь тавуртӀа, Мурад вахтуналди къугъуникай хкатда, галукьайтӀа, вичихъ туп галукьай аялди туп цавуз акъудда ва вичиз хуш аялдин тӀвар кьада. Гьа икI къугъун давам жеда.

МЕСЛЯТАР:

Къугъун кьиле тухун патал дуьзен майдан, чӀур ва са гъвечӀи туп лазим къведа. Къугъуни аялрин зиреквал, гьиссер къайдадик кутазва.

ПАРУ

«Пару» «Чуьнуьх-гумбатӀ» къугъунин са жуьре я. «Пару» 7-12 йиса авай рушарни гадаярни къугъвадай къугъун я. Къугъуна вадалай виниз аялривай иштирак ийиз жеда. Къугъун башламишдалди вилик гьар са аялди чIибни зур алай са кӀинтӀ жагъурда. Ахпа са юкI яргъивал алай лаш (тахта) ва са къван жагъурда. Гила аялри чпи-чеб са гьисабуналди сифте парудал акъваздайди тайинарда.

Парудал алай аялди лашунин са кьил хкаж жедайвал къванцел эцигда. Лашунин чилел алай кьилел вири кӀинтӀер харада твада. Аялрикай сада лашунин цава авай кьилел кӀвач гьалчда. Парудал алай аялди, кӀинтӀер кӀватӀ хъувуна, лашунин кьилел мукьуфдивди харада хутадалди амай аялар гьарма сана чуьнуьх жеда.

Идалай гуьгъуьниз парудал алайда аялар са-сад жагъур хъийида ва гьар са аял кис хьайи чка жагъайла, парудал чкур хъийида. Эгер парудал къаравул аялдилай вилик кӀинтӀер алай лашунин патав кис хьанвай аял агакьайтӀа, ада лашунин кьилел кӀвач гьалчда ва къаравул аял мад парудал къаравулвал чӀугуниз мажбур жеда. Эгер парудал алай аялдивай вири кис хьанвай аяларни жагъуриз, паруни хуьз алакьайтӀа, парудал къаравулвиле сифте жагъай аял акъвазда. Гьа икI мад.

МЕСЛЯТАР:

«Пару» къугъуни аялрин мукъаятвал, зирингвал, гуьзчивилин алакьунар къандадик кутазва. «Пару» къугъвазвай аялар, чпин мукъаятвал хуьн патал, лашунал кӀвач гьалчдайла, къерех хьун лазим къведа.

КЪАЙДА-КЪАЙДА

«Къайда-къайда» къугъунал, адет яз, 7-12 йиса авай гадаяр машгъул жеда. Къугъун башламишдалди вилик гадайри гьар сада са юкI яргъивал алай лаш расда. Лашарин са кьилел кӀвенкӀ ийида.

Къугъун кьуд-вад аял санал кӀватӀ хьана, башламишда. Аялри, са-сада вичин лаш галтадиз, са къайдада чилиз яна акIуриз, ва вичин лаш акӀидайла, вилик чиле акӀанвай лаш ярхариз алахъда. Къугъунин тӀварни, аквазвай гьаларай, гьавиляй «Къайда-къайда» я. Чилел аватай лаш вичин лашунал гьам ярхариз алакьай аялдиз жеда.

Эгер нивай, вичин лашаралди ярхарна, гзаф лашар къазанмишиз алакьайтӀа, гьам гъалиб жеда.

МЕСЛЯТАР:

«Къайда-къайда» къугъун патал ламу, чилик кьеж квай, чӀур хкяда. Гьар cа аялди, чиле акӀанвай чарадан лаш (лашар) ярхарунин ва вичин лаш чиле амукьунин мураддалди, вичин лаш, алакьдайвал галтадарна, чилиз яда. Гьавиляй, мукъаятвал хуьн патал, амай аялар лаш галтадарзавай аялдивай къерех хьун лазим я.

«Къайда-къайда» къугъуни лишанчивилин, гуьзчивилин алакьунар кутазва, аялрин гъилерин дамарар, нуъкӀвер ачухарзава, къуват, зиреквал, акъажунра гьунарлу хьунин гьавссер арадал гъизва.

БАЙНУЗ-БАЙНУЗ

«Байнуз-байнуз» 7-14 йиса авай аялар (рушарни гадаярни) къугъвада. «Байнуз» аялри, чпел гьалтайтӀа, гайи суал чир тахьай аялдиз лугъуда.

Къугъунин къайда ихьтинди я: Аялри чпин арадай суал эцигдай са чӀехи аял хкяда. Амай аялар чӀехидалай элкъвена ацукьда ва меслятдал къведа. Месела: Цавай фидай ничхирдин тӀвар (я тахьайтӀа чиляй фидай) кьурла вирида тупӀар цавуз хкажда.

ЧӀехида къугъун ихьтин гафарилай башламишда:

Цавай фидай, чиляй фидай,

Цавай фидай, чиляй фидай,

Цавай фидай, чиляй фидай...

(И арада амай аялри дикъетдивди чӀехида гудай суалдал гуьзчивал ийида).

«Лекь»

«Лекь» лагьай гафунин ван хьанамазди, гъавурда авай аялри тупӀар цавуз хкажда. Гзаф вахтара къугъун кьиле тухузвай аялди (амай аялрин фикирар ахтармишун мураддалди) тапан, яни цавай фидай ничхиррал меслят хьанваз хьайитӀа, чиляй фидай ничхиррин тIварар кьада, аялар ягъалмишариз алахъда. Ягъалмиш хьана тупӀар хкажай аялриз байнузар лугьуда ва «жаза гуда», яни са мани лугьуз, са шиир кӀелиз, са кьуьл ийиз, я тахьайтӀа вичиз чир тахьай ничхирдин амалар, сесер ийиз тада. Ахпа къугъун мад давам жеда.

МЕСЛЯТАР:

«Байнуз-байнуз» къугъун кӀвале, куьчедал, чӀурал, классда кьиле тухуз жеда. И къугъуни аялрин дикъетлувал, зигьин, чирвал къайдада твада, абуруз тӀебиатдин, зоологиядин тарсар чириз куьмек гуда.

ЛАМ-ШАРКӀУНТI

«Лам-шаркӀунтӀ» къугъунал, адет яз, 12-16 йиса авай гадаяр машгъул жеда. Къугъун гадаяр санал кӀватӀ хьана гьисабунилай башламишда. Гьисабунин эхир вичел акьалтай аял майдандин юкьни-юкьвал, гъилер кӀвачерин чинал эцигна, юкь гьалтна акъвазда. Амай гадайри, чукурна къвез, адан винелай хкадарда. Хкадарунихъ вичин тартиб, гьар сеферда четин жезвай тӀалабунар ава. Месела:

1. Хкадарзавай гадайрин кӀвачер юкь гьалтна акъвазнавай аялдихъ гьич галукь тавун лазим я.
2. Кьвед лагьай сефер хкадардайла юкь гьалтна акъвазнавайда гъилер метӀерал эцигда, яни вичин далу са тӀимил винелди хкажда. Хкадарзавай гадайри лагьайтӀа, акъвазнавай гададин далуда чпин гъилер атӀумариз хкадарда.
3. Пуд лагьай сеферда гадайри акъвазнавай гададин юкьвал чпин шапка эцигиз хкадарда. (Шапка гадади хкадарайдалай гуьгъуьниз акъвазнавайдан юкьвалай ават тавун лазим я).
4. Кьуд лагьай сеферда гадайри хкадардайла майдандал алай гада хкадарзавайбуруз далу гана акъвазда, хкадарзавайбуру лагьайтӀа, акъвазнавайдан далудал кьве-кьве шапка эцигна, хкадариз алахъда.
5. Вад лагьай сеферда майдандин юкьвал алай гада, далу лап винизна, саки кӀвачел акъвазда. Хкадарзавайбуру, яргъай чукурна атана, адан далуда гъилер атIумарна, хкадарда.

Эгер хкадарзавай гадайрикай нивай винидихъ къалурнавай тIалабунар лазим тегьер тамамариз тахьайтӀа, ам вич майдандин юкьвал акъвазда. Гьа икI къугъун давам жеда.

МЕСЛЯТАР:

«Лам-шаркӀунтӀ» къугъун кьиле тухун патал дуьзен майдан (чӀур), гьар са иштиракчидин кьилел шапка (бармак) герек къведа. «Лам-шаркӀунтӀ» къугъуни бедендин зирингвал къайдадик кутада, жегьилрик физкультурадин тарсара, аскервиле лазим къвезвай гьунарар кутада.

«Лам-шаркӀунтӀ» къугъвадайла, майдандин юкьвал акъваззавай гадади, вичин хатасузвал хуьн патал, кьил жезмай кьван агъуз авун лазим къведа.

КШИ-КШИ

(1-жуъре)

«Кши-кши» къугъунал 7-14 йис яшара авай аялар машгъул жеда. Къугъуна, адет яз, кьведалай цӀудал кьван аялри иштаракда. «Кши-кши» къугъун патал са кши (лапагдин ва малдин кӀвачин жалгъада жедай кӀараб) жагъурда, ам хъеандиз михьда, гьар са пад ла­зим къайдада цӀалцӀамарна туькӀуьрда.

Халкьдин арада малум тирвал, кшийрин гьар са къвалаз вичин тӀвар ава: «крчар» галай кьил - «хан», акси кьил - «бег», легъв авай пад - «угъри», дуьз пад - «дугъри», «крчар» кьилихъди акъвазай чин - «куьсри», «крчар» винелди алай чин - «игри».

Къугъун икI башламишда. Аялар элкъвена са гъвечӀи майдандал алукьда. Гьар сада вичин нубатдай кши цавуз акъудиз чилел вегьеда. Кши гьи къвал (кьил, чин) винел алаз акъвазайтӀа, кши вегьей аял гьа къуллугъдиз, шейиниз хас амалар авуниз мажбурда. Месела, «дугъри» акъатай аялдив дугъридан амалар ийиз тада, «угъри» акъатай аялдиз угъридиз хьиз жазаяр гуда, «Куьсри» акъатай аял, юкь вегьена, куьсри хьиз акъвазуниз мажбурда. Эгер «хан», «бег» акъудиз алакьайтӀа, аялдин тариф ийида, вучиз лагьайтӀа, ам къугъунин «шагь», «бег» я, адавай вичин уюндалди, амай аялривай алакь тавур къайдада кши акъвазариз хьана. Амай вири аялриз абур устадвилелди къугъунин (кши агалдарунин) чешнеяр я.

МЕСЛЯТАР:

«Кши-кши» къугъуни бедендин зирингвал, алакьунар къайдадик кутазва, аялар амаллу, гуьзчи ийизва, халкьдин ахлакьдин къанунрикай хабар гузва. Виридалайни важиблуди ам я хьи, «Кши-кши» къугъуни учухдиз угъридин эхир къалурзава, дугъривилихъ викIегьвал, къугъуниз зиреквал хьун лазим тирди субутарзава.

КШИ-КШИ

(2-жуьре)

«Кши-кши», лапагдин кӀвачин жалгъайра авай кӀарабрал - кишийрал 5-15 йиса авай гадаяр къугъвада. Гьар аялди вичиз 5-10 кши жагъурда. Къугъвазвай аялри, гъарда са кши эцигна, майдандин са кьиле кишийрикай жерге туькӀуьрда. Гадаяр кишийрин жергедивай са 5-6 камунин кьулухъ къекъечӀда. Гьарда вичин гъиле виридалай агъур са кши къачуда. Агалдардай кши агъур хьун патал гадайри фадамаз адан къвалара авай тӀеквенра цӀурурна кьуркьушум цада.

Гила, къугъунин адетдалди, гадайри, нубат-нубат агъур кши агалдариз, жергедай кшияр акъудун лазим къведа. Жергедай акъатай кши, ам акъудиз алакьай аялдиз жеда. Эгер гъилевай кши агалдарайла, жергеда эцигнавай кишийрихъ галукь тавуртӀа кши агал­дардай нубат кьвед лагьай гададал къведа. Гьа икӀ, жергеда са кши амай кьван...

МЕСЛЯТАР:

«Кши-кши» дуьзен майдандал къугъвада. «Кши-кши» къугъуни гадайрин гуьзчивал къайдада твада, гъилерин тупӀарин юзунралди кшидив дуьм-дуьз лишан кьаз чирда.

«Кши-кши» къугъун физкультурадин тарсара классдилай къеце тухузвай акъажунра ишлемишиз жеда.

«Кши-кши» къугъун гзаф халкьарин тежрибада гьалтзава. Мисал яз, къиргъизри саки лезги жуьредин «Кши-кши» къугъун республикадин соревнованийрикни кваз кутунва.[[1]](#footnote-1)

КЪВАНИ-КЪВАН

«Къвани-къван» къугъунал аялар (гадаярни, рушарки) лап 5 йисалай машгъул жеда. Къугъуна 2 - 4 аялди иштиракда. Аялри са вад шуьмягъдин кьадар авай кварквацӀ къван жугъурда, чеб гьисабуналди къугъунин нубат тайинарда.

«Къвани-къван» къугъун ихьтин тартибда аваз кьиле фида:

1. Аялар ацукьда. Нубатдин аялди, къван цавуз агалдариз, ам чилел аватдалди гьа са гъилив цавай аватзавай къванни хкьаз, чилелайни сифте сад, ахпа кьвед, пуд, кьуд къванни вахчуда.
2. Вири къванер, са жизви цавуз гадарна, гъилин далудал xкьада.
3. Гъилин далудал алай къванер, цавуз гадарна, чилин капа хкьада.
4. Гъили са къван цавуз агалдариз, чилел алай къванер са-сад муькуь гъилин кьве тӀуб чиле акӀурна, туькӀуьрнавай «бередай»1 хъияда. «Бередай» хъиягъиз четин къван «Гьер» я лугъуда.

Эгер къугъунин амал иштаракчидивай сифте тамамарзавай сеферда кьиле тухуз алакь тавуртӀа, къугъун кьвед лагьай иштаракчиди башламишда. Акъваз хъайи аялди, вичел нубат хтайла, къугъун алакъ тавур амалдилай давамар хъийида.

МЕСЛЯТАР:

«Къвани-къван» къугъун кӀвале, гьаятда, майдандал, гъар гьинал хьайитIани кьиле тухуз жеда. Къугъуни аялрин гъилерин гьерекатар, гуьзчивилин, мукъаятвилин алакьунар, амаллувал къайдадик кутазва.

«Къвани-къва» къугуникай физкультурадин тарсаран метлеб хкудиз жеда.

КЪАБАХ

«Къабах» «Чуьнуьх-гумбатӀ» къугъунин са жуьре я. Ама «Чуьнуьх-гумбатӀ» къугьунилай «Къабах» къугъун са кьадар четин я. Вучиз лагьайта, сад лагьайди, «Къабах» нянин кьиляй, мичIи хьайила, къугьвада; кьвед лагьайди, къугъунин иштиракчияр чуьнуьх жезвай чкаяр са уьтери кьвани малум туш. Гьавиляй «Къабах», адет яз, лезги хуьрера 12-17 йиса авай гадаяр къугъвада.

Къугъун икӀ башламишда. Сифтедай кӀватӀ хьанвай гадаяр кьве дестедиз пай жеда ва хуьруьн къене, я къеце чуьнуьх жез ихтияр авай са 10 - 15 чкадал меслят жеда. Дестейри гьисабуналди ва я тахьайтIа чип вегьиналди чуьнуьх жедай сифте нубат тайинарда.

Гила чуьнуьх хьана кӀанзавай десте чуьнуьх жез фида, кьвед лагьай десте алай чкадал аламукьда — чуьнуьх хьайи дестедин ихтияр гузвай ишарадал вил жеда. Сад лагъай дестеди вич чуьнуьх хьаила, са пуд сеферда кӀевиз тупӀарай уьфт агалдарна, кьвед лагьай дестедиз чеб жагъурдай ихтияр малумарда. Адет яз, сад лагьай агалдарай уьфт тапан чкадилай жеда.

Чуьнуьх хьанвай десте жагъайла, къекъвезвай дестедин аялди «Къабах» лагьана, гьарайда ва къекъвезвай вири аялар caнал кIватI хъижеда. Гила чуьнуьх жедай нубат кьвед лагьай дестедал, жагъурдай нубат сад лагьай дестедал къведа.

**МЕСЛЯТАР:**

«Къабах» къугъун патал къугъунин иштаракчийриз гъилин фонарар лазим къайдадик кутазва. Ибур вири аскерриз чарасуз алакьунар я. ГьакӀ хьайила «Къа-кьил акъудиз алакьунин бажарагъвал, сесиналдини гуьзчививелди кьатӀуз алакьун къведа. «Къабах» къугъуни гадайриз йифекай кичӀе тахьунин, викӀегьвилин, бах» къугъун гадайрин хийирдиз я.

ТАНДАКӀ ЛАШ

Им гадайрин къугъун я. Къугъун башламишдалди вилик тандакI (3-4 хел алай цуьлер хкаждай кьуьк хьтинди) ва гадайрин кьадардиз килигна лашар гьазурда. Гьисабна, эхирда амукьай аялди майдандин юкьвал са элкъвей цIар чIугвада ва цIарцIин юкьвал кикер чиле, тум виниз авуна тандакI акӀурда. Гила и аял са къерех хьана акъвазда. Амай аялри тандакӀ алай чкадилай 20-30 камунин мензилда пен туькIуърда. Инлай аялри тандакӀ лашаралди ягъиз, ам ярхариз алахъда. Эгер тандакӀ ярх хьанваз хьайитӀа, лашар гумачир аялри, чпин лашар вахчуна, пендал хтун лазим я. И арада тандакӀдал алайда, тандакӀ чиле элкъвей цӀарцӀе акӀур хъувуна, лаш вахчуз атанвай аялрик гъил хкӀурун герек къведа. Эгер адавай и кар алакьайтӀа, тандакӀдал вичик гъил хкӀур аял акъвазда. Гьа икI къугъун давам жеда.

«БУБА-ДИДЕ»

«Буба-диде» къугъуна гьар жуьре яшара авай са десте аялривай иштарак ийиз жеда. КӀватӀ хьанвай аялри чпин арадай виридалай яшдиз чӀехибурукай кьве аял: сад «буба» ва сад «диде» я лагьана хкяйда. Идалай гуьгъуьниз аялар «дидедин» гуьгъуьна, сада-сад кьуна, цIиргъина акъвазда. «Бубади» «дидедиз» лугьуда: «Заз са аял це ман!». «Дидеди» хабар кьада: «За ваз гайиди гьиниз фена»?. «Бубади» жаваб гуда: «Ам вацӀу тухвана». «Дидеди» хълагьда: «Бес вун вучиз тухванач?». «Бубади» лугьуда: «Зун са тарцин хел кьуна амукьна». Дидеди аял гудач. «Бубади» лугьуда: «ГудачтӀа за вавай къакъудда». ИкI лагьана, «буба» аялрикай сад кьаз чалишмиш жеда, амма «диде» «буба» фейи патахъ катда, аялар лагьайтӀа, цӀиргъ хьана, «диде» кьуна, гьадахъ галаз элкъведа, яни «диде» аялар хуьз алахъда. Са аял кьаз алакьайла, «бубади» кьур аял са къерехда акъвазарна мад винидихъ «дидедиз» лагьай гафар хълагьда ва мад аялар кьаз алахъда. Гьа икI «дидедин» гуьгъуьна са аял амай кьван. Идалай гуьгъуьниз къугъун цIийи кьилелай башламиш хъижеда, ва аялри чпиз масабруӀкай «дидени, буба» хкудда.

МЕСЛЯТАР:

«Диде-буба» къугъун дуьзен майдандал, чӀурал кьиле тухуда. Къугъуни аялрин зирингвал артухарда, абурук къайгъударвилин гьиссер кутада. «Диде-буба» къугъун физкультурадин тарсарани кьиле тухуз жеда.

НИН КӀВАЛ КӀАНДА?

Къугъуна кьведалай виниз аялривай иштарак, ийиз жеда. Гьисабна нубат акьалтай аялди чинеба, вичин чапла гъилин тупӀарин чкаяр дегишарна, муькуь гъилин гъута кьуна, кьулан ва я чӀехи тӀуб жагъурун буйругъда. Эгер аялрикай садаз гьа тӀуб жагъун тавуртӀа, адавай «Ваз чи хуьряй нин кӀвал кӀанда?», — лагьана хабар кьада. Аялди, адет яз, фагьумна, лап тӀимил хизанар авай кӀвалин тӀвар кьада. Гила тупӀар чуьнуьхдайда а кӀвале авай хизанар гьисабда ва абур шумуд аватӀа, тупӀар фагьумиз тахьай аялдиз (чин капаривди кьаз туна), гьакьван тӀанкьар яда. Гьар тӀанкь ягъайла, тупӀарив чин кьунвайдаз са кьадар тупӀар къалурда. Эгер чин кьунвайдавайни садлагьана, вичин гъилел гьа кьадар тупӀар ачухдиз таз хьайитӀа, къугъун цӀиии кьилелаи давам жеда, гила жаза гайи аял­ди амайбуруз вичин тупӀар гъутай къалурда.

Къугъуни аялрин фагьумлувал хкажда.

« ГЬАНДА-ГЬАНДА »

Къугъуна кьуд ва гзаф аялривай иштиракиз жеда. Сифтени-сифте кӀватӀ хьанвай аялри арадал къведай кьве дестедин кьил гвайбур хкяйда. Дестедин чӀехибуру чпин арада сифтенубатвилин чип вегьеда, я тахьайтӀа чпиз чидай са гьисабуналди сад лагьайди вуж ятӀа тайинарда. Гила чӀехибуру, эвелдай сада, ахпа муькуьда, нубат-нубатдал вичин дестедиз аялар кьабулда. Гьар са десте аялри сада-садан гьилер кьуна, са 10-15 камунин мензилда чин-чиниз яна жергеда акъвазда.

Сифте нубатдин ихтияр авай жергедин чӀехида лугьуда: «Гьанда-гьанда бир гьанда, квез и кьиляй вуж кӀанда?» Акси жергедин аялри, месэла, лугьуда: «Чаз Суна атана чин гъилерал къаткана кӀанда». Вичин тӀварцӀин ван хьанамаздини, сад лагьай жергеда акъвазнавай Сунади, чкурна атана, кьвед лагьай жергеда акъвазнавай аялрин кьунвай гъилерал хкадарда. Эгер Сунадивай аялри кьунвай гъилер ахъайиз хьайитӀа, ада кьвед лагьай жергедикай са вичиз бегенмиш юлдаш къачуна, чпин сад лагьай жергедиз хутахда, ва суалдин нубат мад сад лагьай жергединди яз амукьда. Эгер Сунади­вай гъилер ахъайиз тахьайтӀа, ам вич кьвед лагьай жергеда амукьда ва суалдин нубатни кьвед лагьай жергедал къведа.

Гьа икӀ, гягь са жергедин аялри, гягь муькуь жергедин аялри суал эцигиз, сада садан гъилер ахъайиз чалишмиш жеда. Къугъун жергеда са аял амай кьван давам жеда. Эхирни вири аялар гьи жергедик акахьайтӀа, гьа жерге гъалиб жеда, ва къугъун цӀийи кьилелай башламиш хъийида.

МЕСЛЯТАР:

«Гьанда-гьанда» къугъун майдандал кьиле тухуда. Жуван дестедин намус хуьн патал, акси дестедин аялди хкадардайла, жергеда авай аялри чпи-чпин гъилер алакьдайвал чӀугуна кьада.

**ГУЬЗЕЛАН РУШ**

Гадаяр, рушар санал кIватI жеда. Аялри чпин арадай кьве дирибаш аялдиз сад «лекь» ва садни «диде» я лагьана, тӀвар гуда. Амай аялрикай балаяр жеда. Диде балайрин вилик, балаяр адан кьулухъ, сад-садан гуьгъуьна цӀиргъина акъвазда.

Лекь балайрикай сад кьаз алахъда, дидеди вугудач. Лекьрез диде алцурариз кӀан жеда. Лекьни диде сад-садахъ галаз рахада.

* Цава авай гъетер аку!
* Акунвайбур я!
* Чиле авай цуьквер аку!
* Чидайбур я!

Лекьревай диде алцурариз тахьайла, ам «Заз Гуьзелан руш кӀанда, адан патав фидай рехъ це», лугьуз, дидедал алахъда. Дидеди рехъ гудач.

Мад абурун арада, сада-сад ягъалмишариз алахъиз, рахунар кьиле фида.

* ЭрчӀи къуьнелай къведа!
* Цацар ала!
* Чапла къуьнелай къведа!
* КицӀер ала!
* Кьиле лай къведа!
* Таж ала!

Гьа икI лекьревай диде алцурариз тахьайла, ада «Заз Гуьзелан руш кӀанда», лугьуз, дидедал гьужум ийида. Дидеди вичин балаяр лекьрекай хуьда. Балаяр чебни лекьрекай катда.

Эгер балайрикай садак лекьрен гъил хкӀуртӀа, ам лекьре «тӀуьр» гьисаб жеда, яни къугьуникай хкатда. Къугъун гьа и тегьер давам жеда.

ЖИРДАКЪУШ

Им 12-15 йиса авай гадайрин къугъун я. Къугъвазвайбур санал кӀватӀ жеда, чӀехиди хкудда. ЧӀехида ва аялрикай сада чӀулунин гьар са кьил сада кьада. ЧӀехида чIул элкъуьриз-элкъуьриз, мисалралди, мискӀалралди къушарин, гьайванрин лишанар лугьуда, амай аялри гьар са лишандилай гуьгъуьниз, вирида санал «Ленгеди гьа, ленгеди», лугьуз, гьарайда:

* Лувар квайди я яргъи
* Ленгеди гьа, ленгеди!
* КӀвачер квайди я лап хци
* Ленгеди гьа, ленгеди!
* Вилер ава лап хъипи
* Ленгеди гьа, ленгеди!
* Недайди я як вичи
* Ленгеди гьа, ленгеди!

ЧӀулунин акси кьил гъиле кьунвай аялди жаваб гун лазим къведа. Эгер, ам ягъалмиш хьана, «верч», «кӀек» лагьайтӀа: дуьз туш, чӀулунин кьил маса аялди кьада ва жаваб гуда — «лекь». Дуьз я. Гьа и ван хьанмазди чӀехида, «Жирдакъуш» лагьана, чӀулунин кьил ахъайда. ЧIул гъиле амукьай аялди амай аялрихъ калтугда, агакьнамазди, гьим хьайитӀани сад чӀулунивди яда.

Катзавайбур яргъаз акъатайтӀа, чӀехида «Бугъда гьай!», «Бугъда гьай!» лагьана, эвер хгуда, чӀул гвайди, зверна, адан патав хкведа, гила амай аялри адахъ калтугда, гъиле гьатайла, аялар вири сад хьа­на адавай чӀул къакъудда.

Къугъун гьа икI давам жеда.

ЦӀИБ-ЦӀИБ — ЦИШРЕХЪАН

2 - 3 аялди, столдихъ ацукьна, чпин гъутар сад-садан винел кӀунтӀунин саягъда эцигда. Виридалайни кӀаник гъуд квайда, винелай эгечӀна, виридан гъутариз ципӀер гуз, винел гъуд алайдавай хабар кьада:

* ЦӀиб-цӀиб-ципӀрехъан!
* Вуч хьана?
* Яру кали ханани?
* Хана.
* ТӀанцӀин пичӀекар авунани?
* Авуна.
* Агъа кӀвализ, вини кӀвализ тухванани?

Агъа дидедиз, вини дидедиз,

Цел, муьхцел фидайбуруз ганани?

* Гана.
* Заз тунвани?
* Тунва.
* Гьи кӀвале ава?
* КӀаник квай, цӀун кӀвале!

Суалар гузвайда, «чӀакьракь-пӀакьракь» ийиз, ракӀарар (гъутар) куьлегралди (тупӀаралди) ахъайиз башламишда. Вири ахъайда, анжах кӀаник квай кӀвал (гъуд) са куьлегдални ахъайиз жедач. Эхир а кӀвал кӀанчӀал тупӀалди ахъайиз жеда. Виридай гьарай акъатда:

— Дегь! Амач. «Мергъуь каци тухвана, цӀару каци тухвана!» — лугьуз, аялар хъуьреда. Гьа икӀ мад.

СЕВ

Гьисабна гуьгъуьна амукьайди «СЕВ» жеда. Майдандал элкъвей цIар чIугвада. «Севре» а цIарцIинкъерех хуьда. Амай аялар, «севрез» мукьва жез, цIарцIе гьахьиз, эгъечIиз алахъда. «Севрен» гъил хкIурла, аялар цIарцIин юкьва акъвазда. Гила амай аялри чпин гъил гелягъиз, цIарцIе акъвазнавай аялар азадиз алахъда. «Севре», аялар вири кьуна, цIарцIе акъвазарайла, къугъун цIийи кьилелай давам хъижеда.

ЧИБУР КВЕЗ, КУЬБУР ЧАЗ

Аялар кьве дестедиз пай жеда. Гьар са дестедиз вичин кисардай чкаяр тайинарда. Гила кьве дестедин аялрини чпин бармакар кисар­дай чкайра (хъитӀкьерра, тӀеквенра, далдайра...) кӀеви ийида. Дестеяр гьазур хьайидалай гуьгъуьниз аялри, «чибур квез, куьбур чаз» лугьуз гьарайиз-гьарайиз, садбур масадбурун бармакрихъ къекъведа, абур жагъуриз алахъда.

Гьи дестеди гзаф бармакар ахкуртӀа, гьа десте гъалиб жеда.

ВУЖ ХАН ЖЕДА?

Им «Кши-кши» къугъунин са жуьре я. «Вуж хан жеда?» къугъунал хуьруьк фейила ва я тахьайтӀа, хуъруьн кимел жегьилар машгьул жеда.

Къугъвазвай жегьилри нубатдал са киш, виниз акъудиз, чилел вегьеда. Кшидин «хан» тӀвар ганвай пад винел акъудиз хьайи жегьилдикай къугъунин «хан», яни регьбер жеда. Амай иштиракчийри «хандиз» чпин тӀалабунар лугьуда. «Ханди», лагьайтӀа, вичин регьбервилин алакьунар къалурда: меслятар гуда, эмир ийида, къугъу­нин иштаракчияр вичиз муьтӀуьгъариз алахъда.

Агьил ва кьуьзуь итимри, лагьайтӀа, къугъвазвайбурал кьасухдай гуьзчивал тухуда. Эгер «хандивай» вич инсанвилелди тухуз, амай жегьилар алакьариз, тирвал абурун къайгъу чӀугваз алакьайтӀа, гуьзчи итимри «хандин» тариф ийида, гележегдин уьмуьрдани, лазим атайла, халкьдин бахт гьадал тапшурмишда. Вич къугъуна бегьемсуз тухвай «хандиз» тегьнеяр ийида, ам «къуллугъдилай» («ханвиляй») алудда.

Жегьилар мад къугъунив эгечӀда, кши гадриз, цӀийи «хан» хкудиз эгечӀда.

МАЛЛА ГЬАРАЙ

«Малла гьарай» жегьилрин къугъун я. И къугъун югъ рагъдандихъ фена, хурушум хьайила башламишда. Жегьилар кьве дестедиз пай жеда. Гьисабунадди вич чуьнуьх жедай ва чуьнуьх хьайибур жагъурдай десте тайинарда.

Гила дестейрикай сад хуьруьвай са кьадар мензилдиз фена ва я хуьруьн къене, чуьнуьх жеда. Са арадилай хьиз абурукай сада малладин сесиналди гьарайда. Им кьвед лагьай дестеди «жедатIа, чун жагъуриз алахъа», лагьай лишан я.

Чуьнуьх хьанвай дестедин жегьилри, чеб къекъвезвай дестедин гъиле твадач, къаварилай къаварал, цларилай цларал, таран хилерилай хилерал, кӀамун са кьерелай муькуь кьерел хкадарда, абур дагьаррай, валарай, кул-кусрай катда, куьрелди, жегьилри чпин зирингвал, амалдарвал, алакьунар къалурда. Чуьнуьх хьанвай дестедин жегьилар вири ахкурла, дестейрин везифаяр дегиш жеда. Къугъун бязи вахтара гьафтейралди, варцаралди кьиле фида.

«Малла гьарай» къугъуни эркекрик дагъвийрин яшайишда ла­зим уьтквемвилин саки вири хесетар кутазва.

КЪУГЪУНИН АЛАТАР

ГЪАРГЪАР

«Гъаргъар» куьре патан саки вири хуьрера машгьур, аялар къугъунин алат я. Алатдин тӀвар адан цӀапур элкъведайла ийизвай ванцихъ галаз сигъ алакъада ава. Гъаргъар див 3 - 15 йисара авай аялар лап хушвилелди къугъвада. Ам расун патал ихьтин сенятар ва затӀар герек къведа: чукӀул, урукул, чӀехи кӀерец, 60—70 см яргъивал алай ватунин гъал, 10 см алай мягькем кӀарасдин (гигин, мегъуьн) кӀинтӀ, 3 см яргъивилел, 3 мм гьяркьуьвилел алай синтӀ, 20 см яргъивал 5 мм гьяркьуьвал авай тахтадин кIус.

ГЪАРГЪАР РАСДАЙ КЪАЙДА:

1. КIерецдин кьве кьиляй ва са къвалай 6-8 мм. алай тӀекв акъудна, адан къене авай хвехвер, ламар акъудда, къен эсиллагь бушарда.
2. 10 см. алай кӀинтӀиникай са кьилихъ тумпус галамай гиг расда. Гигинин гьяркьуьвал кӀерецдин кьве кьиляй акъуднавай тӀеквенрин гьяркьуьвилелай са жизви тӀимил жен, герек гиг, и тӀеквенра турла, ачухдиз элкъвен.
3. 20 см. яргъивилел, 5 мм. гьяркьуьвилел алай тахтадин кӀусуникай цӀапур расда, ва гигинин тумпус галачир кьилел тӀарамдиз гьалдиз жедайвал адан юкьвай элкъвей тӀвек акъудда.
4. 60—70 см. алай гъалунин са кьил 3 см. алай синтӀинал, муькуь кьилни гигинал тӀарамдиз кӀутӀунда.
5. Гъал галай синтӀ, кӀерецдин тӀеквендай туна, къвалал алай тӀеквендай акъудда, адан гуьгъуьна аваз вичел гъалунин муькуь кьил кутӀуннавай гиг кIерецдин кӀаник квай тӀеквендай акъудна, винел алан тӀеквенда твада.
6. КӀерецда тунвай гигинин кьилел мягькемдиз цӀапур тӀарамарда.

Гьа икӀ къугъвадай алат, «Гъаргъар» арадал атака. Адаз худ гун патал лазимди, цӀапурдиз са жизви рум гана, къвалал алай тӀеквендай акъуднавай синтӀ гъиле кьуна, ялиз, гъуьргъуь хъувун я.

ЖУВУ-ЖУВ

«Жуву-жув» - и ван къугъунин алатди вичи ийида. Гьавиляй къугъунин алатдиз «жуву-жув» лагьанва. И алат 5 - 10 йиса авай аялрин гъиле аквада. Алат расун патал са метр тӀарам (къайишдин) гъал ва фанердин тахтадин 15х15 см. алай кӀус лазим къведа.

«ЖУВУ-ЖУВ» РАСДАЙ КЪАИДА:

1. Фанердин тахтадикай элкъвей чарх расда.
2. Чархунин юкьни юкьвалай, чеб чпивай са 3 см. къакъатна, гъал тваз жедай 2 тӀвек акъудда.
3. Чархунин юкьвай акъуднавай тӀеквенрикай сада гъал туна, муькуьдай акъудда.
4. Гъалунин кьве кьилни сад-садал кутӀунда. «Жуву-жувдал» къугъун патал чархунихъ галай гъал, са патахъай са гъили, муькуь патахъай муькуь гъили кьуна, кьве патахъди ялиз, ахъайда.

КӀЕПӀЕРБАН

*(1-жуъре)*

«КӀепӀербан» 5 - 12 йиса авай аялар машгъулардай къугъунин алат я. «КӀепӀербан» расун патал са гъал аламачир кӀарасдин ват, 5 см. яргъивал, 5-7 мм. гьяркьуьвал авай мягькем тӀвал ва хци чукӀул лазим къведа.

«КӀЕПӀЕРБАН» РАСДАЙ КЪАЙДА:

1. Ватунин са кьил кирс кваз атӀуда.
2. 5 см. яргъивал, 5 мм. гьяркьуьвал алай тӀвалуникай ватунин кирс кваз атӀай кьилин элкъвей тӀеквенда гьакьдай гиг расда. Терек гигинин 2-2,5 см. алай кьван чка гъилин кьве тупӀувай къулайдиз кьаз жен.
3. Расай гиг ватунин атӀай кьиле твада ва кирс алай патахъай гигинал карандашдал хьиз кӀвенкӀ ийида.

«КӀепӀербан» кардик кутун патал, адан гигинин вини кьил кьве тупӀув кьуна, садлагьана алчударун герек я. Адет яз, лезги хуьрера, нин «кӀепӀербан» яргъалди элкъведатӀа лугьуз, аялри гьуьжетар ийидай ва чпин кӀепӀербан гьар жуьре (тумунал, кӀуфал) элкъуьриз, акъажунардай.

«КӀепӀербанди» аял машгъуларзавайди хьиз, адан тупӀарин, гъилин зирингвални къайдада твазва.

КӀЕПӀЕРБАН

*(2-жуъре)*

И жуьредин «КӀепӀербандал» 7 - 15 йиса авай гадаяр къугъвада. «КӀепербан» кьве алатдикай ибарат я: Сад кӀепӀе, муькуьдни кIепIе кардик кутун патал ишлемишзавай къирмаж. «КIепербан» расун патал 5-7 см. гьяркьуьвал, 10 см. яргъивал авай мегъуьн, пипин ва я гигин керкетӀ, хци дегъре, ва я нажах; хци чукӀул; 25— 30 см. яргъивал, 2 см, гьяркьуьвал авай тӀвал; 70—80 см. яргъивал, 5 см. гьяркьуьвал авай малдин ва я цӀегьрен кьурай хамунин зул лазим къведа.

«КӀЕПӀЕРБАН» РАСДАЙ КЪАЙДА:

1. 5 - 7 см. гьяркьуьвал, 10 см. яргъивал алай кӀарасдин керкетӀдал дегьредалди ва нажахдалди кӀвенкӀ ийида, адан винел пад цӀалцӀам жедайвал хци чукIулдивди михьда.
2. ТӀвалуникай къирмаждин тум расда.
3. Хамунин зул, тӀушунна, хъуьтуьларда ва ам къирмаж патал раснавай тӀвалунин са кьилел тӀарамдиз кутӀунда.

«КӀепӀербан» кардик кутадайла, кӀепӀе гъили кьуна, рум кутуна, элкъуьрда ва ам къирмаждивди кӀаникай винелди яда, яни кӀепӀе мадни рум кутуна элкъуьрда.

«КIепIербанди» аялдин вири жендекдив кIвалахиз тазва, адан лишанчивилин, гуьзчивилин гьунарар къайдада твазва. «КӀепӀербан» физкультурадик тарсуна аялрин акъажунар, абурун зиреквал артухарунин карда ишлемишиз жедай къугъунин алат я.

ЧӀЕМЕРУК

«ЧӀемерук», тарихдай аквазвайвал, сифтени-сифте гъуьрчен, дяведин яракь яз арадал атана. Вичин чкадал маса яракьар атайла, «чӀемерукдикай» гъуьрчен, гуьгъуьнайни акъажунрин ва къугьунрин алат хьана. Лезги хуьрера чӀемерукдал лишанар ягъунал машгъул, абурув къугъвазвай 5 - 12 йис яшара авай гадаяр къени гзаф аквада. Малум тирвал, чӀемерукдал лишанар ягъун алай девирда олимпиадайрикни кваз кутунва.

«ЧӀемерук» расдайла, ихьтин сенятар ва затӀар лазим къведа: 1 —1,5 метр яргъи, 2—2,5 см. гьярӀкьуь шуьмягъдин тӀвал; ка- набдин, къайишдин 2—4 мм. ядӀувал авай 1,5 метр еб; 60—70 см. яргъивал, 5—10 мм. гьяркьуьвал авай са 10 нацӀ ва я дуьз тӀвалар; кьелечӀ ракьун пластинка; хци чукӀул.

«ЧӀЕМЕРУК» РАСДАЙ КЪАЙДА:

1. 1 - 1,5 метр алай шуьмягъдин тӀвалунин са кьилел еб кутӀунда. ТӀвалунин юкьва чам твада, кьилерин арада авай мензил 60—70 см. хьайила, епинин муькуь кьил тӀвалунин ачух кьилел кутӀунда. Арадал атай чӀемерукдин юкьни-юкьвалай хьел эцигдай лишан, ва я са гъвечӀи легъв ийида.
2. Хьелерин вилик кьил са жизви залан хьун, ва абур лишанда акӀун патал кьелечӀ ракьукай раснавай кӀвенкӀверӀ гьалдда.
3. Хьелерин кьулухъ кьиле са гъвечӀи, амма тӀарам цӀакул твада.

ЧӀемерукдал лишанар ягъун патал акъажна кутӀуннавай епинин юкьни-юкьвал хьелинин кьулухъ кьил эцигда. Хьел, лагьайтӀа, чӀемерукдин тӀвалунин юкьвал авунвай лишанда (лекъвел) хьун лазим я.

Аялди хьелни галаз еб вичихъди ялна садлагьана ам лишан галай патахъ ахъайда. Лишан патал, адет яз, са чарчел (тахтадал) авунвай къалурунар къачуда.

ЧӀемерукдал къугъуни, хьел акъажуни, адан гуьгъуьниз чукӀуриз, хтуни аялдин лишанчивилин, вилерин хцивилин, зирингвилин дережа къайдадик кутазва, адаз гъуьрчехъандиз лазим са кьадар амалар чирзава.

ПИСПИ

Им аялрин музыкадин, гуьзелвилин гьиссер къайдадик кутун мурад яз чӀехибуру лап 2—3 йис а авай аялризни кваз расдай, савкьват ийидай, къугъунин алат я. Лезги хуьрера, адет яз, писпийрин ван гатфар кьиляй гзаф къведа. И чIавуз тарарин, валарин чкалдик яд (кьеж) акатзава. Писпи расун патал хци чукӀул, цӀвелин ва я хъархъун гьяркьуьвилел 1,5—2 см. алай ицӀи тӀвал, пӀинидин са цил лазим къведа.

**«ПИСПИ» РАСДАЙ КЪАЙДА:**

1. ТӀвалунин са кьил кирс кваз атӀуда. Кирс кваз атӀай кьилелай 2 см. кьу­лухъай хьиз 5—7 мм. алай кьацI ийида. Кирс квай кьилелай 4—6 см. кьулухъай чукӀулдалди, элкъвена, тӀвалунилай цӀар ийида, яни чкал атӀуда. Гила чукӀулдин тумуналди, чкал атӀай цӀарцӀелай эгечӀна, кирс квай кьилел къведалди тӀвалунин винел алай чкал яваш-яваш гатада. Бязи хуьрера, писпи расдайла, чкал гатаз-гатаз лугьудай маниярни кваз ава. Месела: Шихидхуьруьн аялри икI лугьуда:

Писпидик яд акатуй,

Чкал сагъдиз алатуй.

1. ТӀвалунин винел алай чкал, кьеж кткана, къаргъу хьиз алатайла, хам алатай цӀарцIелай сифте тӀвалунал авур кьацӀал къведалди чукӀулдалди писпидин къек са пай акъудда ва писпида ял твадай мез туькӀуьрда.

Писпи кардик кутун катал лазимди, гатана, тӀвалунин винелай алудай къаргъу чкал чкадал гьалд хъувуна, писпидин меце ял тун я. Писпидин сес са жизви ширин хьун, билбилдин сесиниз ухшамиш хьун патал, адан къенез пӀинидин цил вегьида.

Халкьди лугьудайвал, хъсан музыкантри чпин кеспидин сифте чирвилер вири девирра писпийрилай къачуз хьана.

КФИЛ

Кфил лезги халкьдин арада еке магьшурвал авай музыкадин алат я. Чубандин кфилдал къведалди музыкадихъ тамарзлу аялрин гъилера чпин гъилералди раснавай, артух куьпдик квачир, кфилар жедай. Аялрин кфилар гзаф вахтара винидихъ къалурай писпи хьиз цӀвелин ва хъархъун тӀваларикай ийидай. Амма халис, яргъалди дурум гудай, назик сесерин кфил кьурай нацӀарикай расда.

Кфил расун патал хци чукӀул; 4 миллиметридин урукул; 2 см. гьяркьуьвал ва 35—40 см. яргъивал авай кьурай, къен буш нацӀ; 10 см. яргъивал, 2 см. гьяркьуьвал авай кӀинтӀ лазим жеда.

КФИЛ РАСДАЙ КЪАЙДА:

1. НацӀунин са кьил кирс кваз атӀуда ва са 3 сантиметрдин кьулухъай кьацI гана, чукӀулдалди тӀвек акъудда.
2. ЧукӀулдал акъудай тӀеквендивай 10 - 12 см. яргъал хьиз сифте тӀеквендин цIарцIе аваз урукулдалди, чеб-чпивай 3 - 4 см. къакъатна, 4 - 6 мм. гьяркьуьвал авай 6 тӀеквен акъудда.
3. НацӀунин акси патай, юкьни юкьвалай, са 4 мм. авай тӀеквен акъудда.
4. КӀарасдин кӀинтӀиникай нацӀунин кирс алай кьиле твадай синтӀ расда, ва кфилда ял тваз жедайвал синтӀинин винел паталай са жизви чӀидгъер эляда.
5. СинтӀ нацӀунин кирс алай кьиле тӀарамдиз твада ва кфилдин мецяй ял твада. Кфилди назик сес авун лазим я.

Кфилдал къугъун патал адан тӀеквенрал гьар гъилин пуд тӀуб эцигда ва, кфилда ял туна, агъадихъай винелди яваш-яваш са-са тӀуб хкажиз, тӀеквендал эхциг хъийида.

Кфилди аялрик музыкантвилин алакьунар, гуьзелвилин, рагьимлувилин гьиссер кутада. Кфил музыкадин тарсара, художественный самодеятельностда менфятлудаказ ишлемишиз жедай къугъунин алат я.

БАЛАБАН

Балабан халкьдин музыкальный инструментдин тӀвар я. Аялрин къугъунин алат балабан лагьайтӀа, халис балабандилай са кьадар тафаватлу жезва. Аялри чпин балабанар, мухар гуьз эгечӀайла, сифте гергеррин, гуьгъуьнайни акатай къен буш вири жуьредин нацӀа рикай расдай.

Къугъунин алат балабандин кьве жуьре ава. Сад лагьай жуьре балабан расун патал са 25—30 см. яргъивал авай, 1 см. гьяркьуьвал авай гергердин нацӀ ва чукӀул лазим къведа.

1 - ЖУЬРЕДИН БАЛАБАН РАСДАЙ КЪАЙДА:

1. НацӀунин са кьил, къене авай тӀеквен аквадайвал, муькуь кьилни тӀеквен кӀевна амукьдайвал чукӀулдалди хкатӀда.
2. ТӀеквен кӀеви кьиляй са 4 см. кьулухъай хьиз чукӀул кутуна, 4 см. яргъивилиз чкал хкажда. Идаз балабандин мез лугьуда.
3. Балабандин мез, винелай чукӀулдин мурз алтадиз, дафтардин чар хьиз кьелечӀарда, герек, балабанда ял турла, меци назик сес ийин.
4. Гила мецивай са 7—10 см. кьулухъай хьиз балабандин чинай са 4 мм. гьяркьуьвал алай 5—6 тӀекв акъудда.

2 - ЖУЬРЕДИН БАЛАБАН РАСДАЙ КЪАЙДА:

1. 2 см. яцӀувал авай нацӀ къачуда ва адан са кьилелай 10—12 см. алцумна, кфилдин нацӀунай хьиз тӀеквенар акъудда.
2. ШуькӀуь цӀвелин ва я хъархъун 7—8 мм. яцӀувал авай цӀи тӀвалунилай чкал сагъдиз алудна, адакай пӀивитӀ расда.
3. ПӀивитӀ балабандин тӀеквенар акъуд тавур, яни вилик кьиле, твада.

Кьве жуьредин балабанрал къугъунни винидихъ къалурнавай кфилдал къугъун санни сад я. Балабандини, кфилди ва писпиди хьиз, аялрик гуьзелвилин гьиссер кутазва. Ам музыкадин тарсара ишлемишиз жедай кутугай къугъунин алат я.

ФАРФАЛАГ

Фарфалаг иллаки гар авайла аялар машгъул жедай къугъунин алат я. Фарфалаг расун патал са 1,5—2 см. яцӀувал авай, 30—40 см. яргъивал авай дуьз шуьмягъдин тӀвал, 10—15 см. яргъивал ва 3—5 мм. гьяркьуьвал авай тахтадин кӀус; са мих, я тахьайтӀа са цаз ва чукӀул лазим къведа.

ФАРФАЛАГ РАСДАЙ КЪАЙДА:

1. Тахтадин кӀусуникай цIапур расда.
2. ЦIапурдин юкьни-юкьвай мих ва я цаз фидай тӀеквен акъудда.
3. Юкьвай мих туна, цӀапур 30—40 см. яргъивал авай шуьмягъдин тӀвалунал алкӀурда.

Фарфалаг кардик кутун патал ам гар къвезвай патахъ элкъуьрун лазим къведа. Эгер секин югъ яз хьайитӀа, аялди фарфалагни гъиле кьуна зверда, акси гару фарфалагдин цӀапур зарбдиз элкъуьрда.

Фарфалаг географиядин ва физикадин бязи темаяр аннамишун патал метлеб авай къугъунин алат я.

АЛЕРАР

Алерар хъуьтӀуьз 3 – 16 йиса авай саки вири аялар машгьул жедай къугъунин алат я. Алерар расун патал са кьил хкаж хьанвай 60—80 см яргъивал, 15 – 20 см. яцӀувал авай кьве кӀарасдин керкетI, 20 см. гьяркьуьвал, 2 – 3 см. яцӀувал авай, 50 – 60 см. яргъивал авай 2 – 3 тахта, хци нажах, урукул, дегьре, михер, кӀута ва 1 – 2 метр алай мерез лазим къведа.

«АЛЕРАР» РАСДАИ КЪАИДА:

1. 60 – 80 см. алай керкетIрикай нажахдалди ва я дегьредалди гьяркьуьвилел са 3 – 4 – 5 см. туна алердин кьве, кьилер хкаж хьанвай, кьам расда. Кьамарин хкаж хьанвай кьилерай урукулдалди мерез акалдай тӀеквенар акъудда.
2. Кьамар сад-садан къвалав, 40 – 45 см. мензилда, акъвазарда. Кьамарин винел кьулар эцигда ва, кӀутадалди абуруз михер яна кьулар кьамарихъ галкӀурда.
3. Гила алердин кьве кьамунихъ, галчӀурдайла регьят хьун патал, мерез акалда.
4. Алердин кьамарин кӀаник патар гуьзгуьдай къадгъунна цӀалцӀамарда.

Алерар кардик кутун патал, гуьнедин кьилел акъудна, гьадал ацукьна, виняй агъуз авахьда.

Алердай авахьуни аялрин зирингвал, гьерекатар, къуват, гуьзчивал къайдадик кутада, абуруз хъуьтӀуьн гуьлуьшанвилел дамах ийидай мумкинвал гуда.

Алерар физкультурадин тарсара метлеб хкудиз жедай къугъунин алат я.

КЬАМАР

Кьамар хъуьтӀуьз 7 – 16 йиса авай гадаяр машгъул жедай къугъунин алат я. Кьамар расун патал са кьил хкаж хьанвай, чпин яргъивилел 50 – 60 см., гьяркьуьвилел 7 – 8 см. алай кьве керкетI са метрини зур яргъивилел, яцӀувилел 1,5 – 2 см. алай кьве тӀвал, хци дегьре, урукул, ранда лазим къведа.

КЬАМАР РАСДАЙ КЪАЙДА:

1. Гьазурнавай керкетӀрин кьве къвални дегьредалди 4 – 5 см. гьяркьуьвилел къведалди аладарда. Кьамарин кьуд падни рандадай яда.
2. Кьамарин чинай кӀвачер эцигдай гелер атӀуда, гелерин виликай ва кьулухъай урукулдалди 2 см. дерин тӀеквенар акъудда.
3. 1,5 метр алай тӀвал кьамунин чинай акъуднавай са тӀеквенда, ахпа, тӀвалунин юкьва чам туна, адан муькуь кьилни муькуь тӀеквенда твада ва акъат тийидайвал тарамарда. Гила кьвед лагьай кьамни гьа икӀ туькӀуьрда.
4. Кьамарин кIанер цӀалцӀам жедайвал сумбатӀдай яда.

Кьамар кардик кутун патал жив авай гуьнедин кьилел экъечӀда, кьамарин чинал алай геллера кIвачер твада, гъилерив кьамарин чам ганвай тӀвалар кьуна, гуьнедай агъуз авахьда.

Кьамарай авахьуни кӀвачерин ютурар, кӀвачин цамар мягькемарзава, зирекарзава, хъуьтIуьн гуьзелвилел дамах ийидай мумкинвал гузва. Кьамар физкультурадин тарсара метлеб авай къугъунин алат я.

КАЦЕР

«Кацер» 3 – 12 йисара авай аялриз живедай авахьиз чирун муралдалди расдай къугъунин алатриз лугьуда. Абур гьазурун гзаф асант я. И кар патал лазим къвезвайди аялдин вичин буйдин кьакьанвал ва 1,5 – 2 см. яцIувал авай кьве шуьмягъдин тӀвал я.

«КАЦЕР» ГЬАЗУРДАИ КЪАЙДА:

1. ТӀваларин са кьилелай башламишна, юкьвал къведалди авахьдай патар, чкал элягъна, гуьзгуьдай яна, цӀалцӀамарда.
2. ТӀвалар юкьва чам туна кутӀунда ва абурун чам алай чкаяр цIал 10 – 15 минутда кьурурда (хъухъурда). КутӀуннавай епер ахъагъайла, тӀваларин чам акъат тавун лазим я. Гила абурукай аялар живедай авахьдай «кацер» хьана.

«Кацер» кардик кутун патал алерри рехъ кутунвай жив авай гуьнедик кьилел экъечӀна, тӀваларин чкал алуднавай кьилерал кӀвачер эцигна, авахьда.

«Кацерай» авахьуни кьамарай, конкийрай авахьун асантарда, аялрин зирингвал артухарда, хъуьтӀуькай лезет хкудиз тада.

КIИРЕР

«КIирер» кьар авай йикъара аялар, жегьилар машгъул жедай къугъунин алат я. Алатдин тӀвар аквар гьаларай ам кӀир галай руькуьнрикай расзавайвиляй акьалтнавайди я. «КӀирерал» алаз финихъ кьве мурад ава: сад кӀвачин къапар михьиз хуьн, муькуьди гьар жуьредин (гьерекатна финин, хкадарунин, дерин чкайрай финин) акъажунар авун.

«КIирер» расун патал чпел 1,5 – 2 метр алай, яцӀувал 8 – 10 см. тир са кьилихъ кӀвачин гьяркьуьвал гьакьдай кӀирер галай кьве руькуьн, дегьре, руцӀугул лазим къведа.

«КIИРЕР» РАСДАЙ КЪАЙДА:

1. Руькуьнар сад-кьве вацра кьурурда.
2. Руькуьнрал алай чкал аладарда ва абурун гъилер эцигдай чкаяр къулайдиз туькӀуьрда.
3. Гьар са руькуьндин кӀиринин къен, кӀвач эцигайла къулай жедайвал, руцӀугулдалди акъудда. КIиринин кьарада жедай кьил винелай са тӀимил кирс кваз аладарда.
4. КIирерин кьарада жедай кьилериз абуру яд кужум тийидайвал нафт, ягъ яда.

«КӀирер» кардик кутун патал абурун къекъвей кьилера кӀвачер твада ва яваш-яваш камар вегьеда. Куьгьне вахтара «кӀирерал» алаз кьарада къекъуьн аялриз, жегьилриз адет хьанвай кар тир. И къугъуни абурун гьерекатар, бедендин алакьунар, зирингвал кардик кутадай.

«КIирер» чи йикъара физкультурадин тарсара са кьадар менфят хкудиз жедай къугъунин алат я.

БЕРБИ

Бербидал 7 – 12 йиса авай аялар, адет яз, яран суварин йикъарилай эгечӀна къугъвада. Берби расун патал 1,5 метр яргъивал алай, вичи таб гудай тӀвал; 50х50 см. алай фанердин тахтадин кӀус, циркуль, хци чукӀул, урукул лазим къведа.

БЕРБИ РАСДАЙ КЪАЙДА:

1. Циркулдалди фанердин тахтадал чпин диаметр 10 – 12 см. тир чархар чIугвада. ЧIукулдалди фанердикай са 5 – 10 чарх атӀуда.
2. ТӀвалунин са кьилелай 1 – 2 см. винел пад аладарда.
3. Гьар са чархунин юкьни-юкьвай урукулдалди тӀекв акъудда. Гила берби гьазур хьана.

Берби кардик кутун патал тӀвалунин аладарнавай кьилел чарх мягькемдиз акьалжда. Са кьилел чарх алай тӀвал са гъили цава алчударда ва чарх галай кьил садлагьана чилихъ галукьарда. Чилихъ галукьай чарх тӀвалунин кьилелай алатда ва цавай элкъвез-элкъвез лув гана яргъаз (40 – 60 метридиз) фида. Берби аялри цавай физвай чархуниз лугьуда.

Аялри сада «зи берби яргъаз акъатна», муькуьда «зи берби яргъаз фена», лугьуз, акъажунар ийида, ва чпивай алакьдайвал кӀевиз тӀвалунин чарх алай кьил чилихъ галукьариз чалишмиш жеда.

Бербидал къугъуни аялрин бедендин, зигьиндин гьерекатар къайдада твазва, абуруз тӀебиатдин бязи законрикай хабар гузва.

«Берби» физикадин ва физкультурадин тарсара метлеб хкудиз жедай къугъунин алат я.

КЪУМПАРА

Къумпара 7 – 12 йиса авай аялри, лишанар ягъиз чирун мурад яз, чӀухлумпӀдин кӀарасдикай расдай къугъунин алат я. Къумпара расун патал ихьтин сенятар ва затӀар лазим къведа: хци чукӀул, 5 мм. яцӀувал, 30 см. яргъивал алай дуьз симинин кьатI, 2,5 см. гьяркьуьвал, 30 см. яргъивал алай чӀухлумпӀдин кӀинтӀ, 25 см. яргъивал, 45 мм. гьяркьуьвал алай тӀвал.

КЪУМПАРА РАСДАЙ КЪАЙДА:

1. 2 – 5 см. гьяркьуьвилел, 30 см. яргъивилел алай чӀухлумпӀдин ицӀи кӀинтӀ атIуда.
2. КӀинтӀ, садал 7 – 8 см., муькуьдал 20 – 22 см. алай кьве кӀинтӀиниз чара ийида.
3. 20 – 22 см. алай кӀинтӀинин хъуьтуьл рикI симиналди акъудда. Адакай къумпарадин луьле жеда.
4. 25 см. яргъивал 4 – 5 мм. гьяркьуьвал алай тӀвал расда ва адан са кьил 7 – 8 см. алай чӀухлумпӀдин кӀинтӀинин хъуьтуьл рикӀяй сухна мягькемарда. Адакай къумпарадин луьледа твадай тум галай тӀвал жеда.

Къумпарадал къугъун (лишанар ягъун) патал памбагдикай, пекиникай, гъаларикай гъвечӀи (луьледиз четиндиз фидай) къирмеяр расда. Къумпарадин тIвалунин куьмекдалди са къирме луьледин агъа кьилиз кьван сухда. Гила, къумпарадин луьледа кьвед лагьай къирме туна, гьамни зарбдиз тӀвалуналди вилик ракъурда. Гьа и вахтунда кьве къирмедин арада чуькьвезвай гьавадин къуватди сифте луьледа тур къирме еке зарбуналди луьледай акъудна саки 5 - 10 метридиз агалдарда. Кьвед лагьай къирме ягъун патал гьадан гуьгъуьнилай луьледа мад са къирме хтун герек къведа.

Къумпаради физикадин бязи законар аннамишиз тазва.

ПЕРПИЛАГ

Перпилаг 5 – 15 йисара авай гадаяр, рушар машгъул жедай къугъунин алат я. Перпилагда къугъун, халкьдин сивин яратмишунрай аквазвайвал, аялрин рикIиз гзаф хуш къугъун я.

Перпилаг расун патал со 20 см. гьяркьуьвал, 80 – 90 см. яргъивал алай тахта; 10 – 15 метр алай цIил лазим къведа. Адет яз, перпилаг са кьакьан, мягькем хел къерехдиз алгъанвай, тарцин кIаник туькIуьрда.

ПЕРПИЛАГ ТУЬКIУЬРДАЙ КЪАЙДА:

ЦIилинин са кьил тарцин къерехдиз фенвай мягькем (инсандин жендекдин зланвал хуьз жедай) хилелай вегьена кIаник чIугвада. ЦIилинин кIаник авахьай кьиве кьилни сад ийида, абур гьар сад тахтадин са кьилел кутIунда.

Перпилаг кардик кутун патал тахтадал ацукьда. Ахпа кьулухъай сада, я тахьайтIа жува-жуваз, румар гуда.

Перпилагда къугъуни аялдин юкь ачухарда, адан бедендин гзаф кьадар мускулар кардик кутазва, тIебиатдикай, акьазвай шагьвардикай лезет хкуддай мумкинвал гузва.

К Ь И Л Е Р

Сифте гаф…………………………………………………………………………..

Гьисабунар…………………………………………………………………………

И ругуд, а ругуд……………………………..........................................................

Мишре кинал………………………………………………………………………

Энки-бенки………………………………………………………………………..

Шембидал …………………………………………………………...

И чан, а чан…………………………………………………………………….….

Чантадавай машмашар…………………………………………………………...

Чуьнуьх-гумбатӀ………………………………………………………………..…

Пичес я…………………………………………………………………………..…

Акал киди……………………………………………………………………….…

«Рагъ» ва «варз»…………………………………………………………………..

Сифте нубат……………………………………………………………………….

Аялрин къугъунар…………………………….…………………………………

Къуьр-къуьр………………………………………………………………………..

Квар-квар…………………………………………………………………………..

Пси-пси…………………………………………………………………………….

Хелефан муькъвел са луж нуькӀвер………………………………………………

Уй-уюн……………………………………………………………………………..

Ягъи ........................................................................................................................

КӀинтӀ-лаш (1-жуьре)……………………………………………………………..

КӀинтӀ-лаш (2-жуьре)……………………………………………………………..

Хъурхъ-лаш………………………………………………………………………..

Туп-лаш……………………………………………………………………………

КӀери-кӀерец (1-жуьре)……………………………………………………………

КӀерн-кӀерец (2-жуьре)……………………………………………………………

Чуьнуьх-гумбатӀ…………………………………………………………………..

Картуф (ЦӀарцӀе ацукьиз)………………………………………………………..

Бармакдик цил кутаз……………………………………………………………..

Имуча-муча?..........................................................................................................

Кьванер акӀуриз…………………………………………………………………..

Акъваз-акъваз…………………………………………………………………….

Пару……………………………………………………………………………….

Кьайда-къайда……………………………………………………………………

Байнуз-байнуз……………………………………………………………………

Лам-шаркӀунтӀ……………………………………………………………………

Кши-кши (1-жуьре)………………………………………………………………

Кшн -кшн (2-жуьре)……………………………………………………………..

Къвани-къван…………………………………………………………………….

Къабах…………………………………………………………………………….

ТандакӀ лаш………………………………………………………………………

Буба-днде…………………………………………………………………………

Нин кӀвал кӀанда?.................................................................................................

Гьанда-гьанда……………………………………………………………………..

Гуьзелан лаш………………………………………………………………………

Жирдакъуш………………………………………………………………………...

ЦIиб-цIиб-ципIрехъан…………………………………………………………….

Сев………………………………………………………………………………….

Чибур квез, куьбур чаз……………………………………………………………

Вуж хан жеда?........................................................................................................

Малла гьарай………………………………………………………………………

Къугъунин алатар………………………………………………………………..

Гъаргъар……………………………………………………………………………

Жуву-жув…………………………………………………………………………..

КӀепӀербан (1-жуьре)………………………………………………………………

КӀепӀербан (2-жуьре)……………………………………………………………….

ЧӀемерук…………………………………………………………………………….

Писпи……………………………………………………………………………….

Кфил………………………………………………………………………………..

Балабан…………………………………………………………………………….

Фарфалаг…………………………………………………………………………..

Алерар……………………………………………………………………………...

Кьамар………………………………………………………………………………

Кацер………………………………………………………………………………..

КӀирер……………………………………………………………………………….

Берби………………………………………………………………………………..

Къумпара……………………………………………………………………………

Перпилаг……………………………………………………………………………

1. В. Хатунцев. Чун квел къугъвада, «Комсомольская правда», № 95(17700) **24 апрель 1983.**

**2 Бере –** ацун патал лапагар хъиядай гьаят. [↑](#footnote-ref-1)